
S 11. SJEDNICE GRADSKOG VIJEĆA
GRADA IVANIĆ-GRADA





















U Ivanić-Gradu, 30. lipnja 2026.
11. sjednica Gradskog vijeća Grada Ivanić-Grada održana je dana 30. lipnja 2026. godine s početkom u 16:31 sati u Spomen domu Alojza Vulinca, Ivanić-Grad. 

Bilješke vodi Livia Grgić Paulić – viša stručna suradnica za imovinsko-pravne poslove. 

Prisutni članovi Gradskog vijeća:
Željko Pongrac, Željko Brezovečki Brzi, Maja Krnjević, Ivica Kozjak, Milica Piličić, Mirna Češković, Irena Fučkar, Danijel Husarić, Renato Mikac, Mladen Prelec, Krešimir Golubić, Ana Samardžić, Marijan Lukač  
Odsutni članovi Gradskog vijeća: 
Aleksandra Toth, Katarina Ciganović 

Ostali prisutni:
1. Javor Bojan Leš – gradonačelnik Grada Ivanić-Grada
2. Tomislav Cuvaj – zamjenik gradonačelnika Grada Ivanić-Grada
3. Marina Šiprak – pročelnica Upravnog odjela za lokalnu samoupravu, pravne poslove i društvene djelatnosti
4. Ilijana Mišković – pročelnica Upravnog odjela za komunalno gospodarstvo, prostorno planiranje, gospodarstvo i poljoprivredu
5. Tamara Mandić – pročelnica Upravnog odjela za financije i proračun 
6. Livia Grgić Paulić – viša stručna suradnica za imovinsko-pravne poslove 
7. Albina Marić – viša stručna suradnica – komunalna redarka
8. Lea Ištuk Lovreković – viša stručna suradnica – komunalna redarka  
9. Draženka Pina Gavranović – ravnateljica Dječjeg vrtića Ivanić Grad
10. Dražen Malec – ravnatelj Pučkog otvorenog učilišta Ivanić-Grad
11. Sanja Mahovlić Vučinić – direktorica trgovačkog društva Razvojna agencija IGRA d.o.o. 
12. Dražen Hlad – direktor trgovačkog društva Komunalni centar Ivanić-Grad d.o.o.
13. Siniša Klasić – trgovačko društvo Obiteljski radio Ivanić d.o.o.  

Predsjednik Gradskog vijeća Željko Pongrac otvorio je 11. sjednicu te konstatirao kako je sjednici od ukupno 15 prisutno 12 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke. 

Na sjednici je jednoglasno sa 12 glasova za usvojen zapisnik s 10. sjednice Gradskog vijeća Grada Ivanić-Grada.

Gradsko vijeće je jednoglasno sa 12 glasova za usvojilo sljedeći 
[bookmark: _Hlk81836817]
D N E V N I   R E D:

0. Aktualni sat
· Informacija komunalnog redarstva o izvršenim nalozima u prethodnom periodu
1. Razmatranje prijedloga i donošenje:
a) [bookmark: _Hlk202964376][bookmark: _Hlk202964627]Godišnjeg izvještaja o izvršenju Proračuna Grada Ivanić-Grada za 2025. godinu
b) [bookmark: _Hlk233807063]Izvještaja o izvršenju Programa socijalnih potreba Grada Ivanić-Grada za 2025. godinu
c) Izvještaja o realizaciji financiranja javnih potreba u kulturi na području Grada Ivanić-Grada za 2025. godinu 
d) [bookmark: _Hlk233807278]Izvještaja o izvršenju Programa javnih potreba u tehničkoj kulturi Grada Ivanić-Grada za 2025. godinu
e) Izvještaja o izvršenju Programa javnih potreba u provedbi programa i projekata udruga civilnog društva Grada Ivanić-Grada u 2025. godini
f) Izvještaja o izvršenju Programa javnih potreba u području predškolskog odgoja i obrazovanja te skrbi o djeci rane i predškolske dobi Grada Ivanić-Grada za 2025. godinu
g) Izvještaja o izvršenju Programa javnih potreba u sportu na području Grada Ivanić-Grada u 2025. godini
h) Izvještaja o izvršenju Programa javnih potreba u vatrogastvu i civilnoj zaštiti Grada Ivanić-Grada u 2025. godini
i) Izvješća o izvršenju Programa građenja komunalne infrastrukture na području Grada Ivanić-Grada za 2025. godinu 
j) Izvješća o izvršenju Programa održavanja komunalne infrastrukture za 2025. godinu
k) Izvještaja o izvršenju Programa utroška sredstava šumskog doprinosa za 2025. godinu
2. Razmatranje prijedloga i donošenje Odluke o proširenju djelatnosti Dječjeg vrtića Ivanić Grad
3. [bookmark: _Hlk192596827][bookmark: _Hlk202436470]Razmatranje prijedloga i donošenje Odluke o sudjelovanju roditelja u cijeni redovitog programa Dječjeg vrtića Ivanić Grad
4. Razmatranje prijedloga i donošenje Odluke o davanju suglasnosti na darovanje nekretnina Gradu Ivanić-Gradu
5. [bookmark: _Hlk233808538]Razmatranje prijedloga i donošenje Odluke o raspisivanju javnog natječaja za prodaju nekretnine označene kao k.č.br. 900/1, k.o. Ivanić-Grad u vlasništvu Grada Ivanić-Grada
6. Razmatranje prijedloga i donošenje Odluke o davanju suglasnosti za ulazak u sastav Većeg urbanog područja Velika Gorica
7. Razmatranje prijedloga i donošenje Odluke o izmjeni Odluke o izmjeni Odluke o osnivanju Poduzetničkih zona na području Grada Ivanić-Grada  
8. Razno 

Rad prema utvrđenom dnevnom redu.

Predsjednik Gradskog vijeća - Prije aktualnog sata moram reagirati na nedolično ponašanje našeg kolege Krešimira Golubića, koji je dana 26. lipnja koristio grb Grada Ivanić-Grada i koristio je Gradsko vijeće radi saziva nekog javnog skupa na otvorenom. No međutim, upozoravam ga da je člankom 37. Statuta propisano kako Gradsko vijeće predstavlja i zastupa isključivo predsjednik Gradskog vijeća. Ne možete u ime Gradskog vijeća, odnosno ovih vijećnika sazivati bilo koga na nekakve skupove. Isto tako, pročitajte članak 44. Statuta koja su prava i dužnosti vijećnika. Zastava i grb grada predstavljaju službena obilježja lokalne samouprave te se njihova uporaba određuje Statutom grada i posebnim propisima. Zastava i grb grada koriste se u zgradama i prostorijama gradskih tijela, na službenim aktima, pečatima, priznanjima i drugim dokumentima grada, prilikom održavanja svečanosti, kulturnih, sportskih i drugih manifestacija koje organizira grad ili su pod pokroviteljstvom grada, u protokolarne i reprezentativne svrhe te na promidžbenim materijalima i publikacijama grada. Uporaba gradskog grba i zastave od strane pravnih i fizičkih osoba izvan službene uporabe obično je dopušteno samo uz odobrenje nadležnog gradskog tijela, pod uvjetom da se time ne narušava ugled grada. Zabranjena je uporaba protivna javnom moralu koja vrijeđa ugled grada ili stvara dojam da korisnik djeluje u ime grada bez ovlaštenja. Vi ste upravo ovo zadnje napravili. Stvarate dojam da korisnik djeluje u ime Grada bez ovlaštenja. Ne možete se na taj način ponašati, ne možete koristiti grb Grada Ivanić-Grada kada organizirate onakve skupove kakav ste organizirali i ubuduće nemojte to raditi. 
0. TOČKA
Gđa Albina Marić - Poštovani predsjedniče Gradskog vijeća, poštovani vijećnici, uvaženi slušatelji Obiteljskog radija, podnosim izvješće o radu komunalnog redarstva za razdoblje od 27. svibnja do danas. U navedenom razdoblju provedene su brojne aktivnosti iz područja održavanja komunalne infrastrukture, javnih površina i komunalnog reda. Na prometnicama su izvršeni radovi sanacije kolnika, odnosno krpanja udarnih rupa i asfaltiranja na području Grada. Zbog svakodnevnog nastanka novih oštećenja, sanacije se provode kontinuirano prema utvrđenim prioritetima i ovisno o vremenskim uvjetima. U području oborinske odvodnje izvršeno je profiliranje graba u Donjem Šarampovu, u Ulici Stjepana Kelšina, Kunekovoj ulici te odvojku Kelšinove ulice, dok će se novi zahvati provoditi prema planu i prijavama građana. U sklopu DDD mjera do sada su provedena tri adulticidna i tri larvicidna tretmana suzbijanja komaraca. Daljnje tretiranje planirat će se nakon kišnog razdoblja, ovisno o potrebi, odnosno preporuci Zavoda za javno zdravstvo. Na području održavanja zelenih površina kontinuirano se provodi košnja, održavanje parkova, dječjih igrališta i groblja. U tijeku su popravci dječjih sprava, obnova urbane opreme, nabava novih golova za igralište na Žeravincu te postavljanje novih koševa za otpad. Završavaju se radovi na sjenici u Lijevom Dubrovčaku, a na groblju Poljana uklanja se stara živica i postavlja nova ograda. Tijekom lipnja posađeno je novo sezonsko cvijeće i postavljene su cvjetne instalacije. Osim redovitog održavanja, djelatnici Komunalnog centra izvršili su sve poslove vezane uz organizaciju i održavanje gradskih manifestacija. Komunalno redarstvo nastavilo je provoditi nadzor nad neodržavanim privatnim česticama, uz izradu zapisnika i izdavanje rješenja i pokretanje upravnih postupaka. Nadzori se provode po službenoj dužnosti i temeljem prijava građana. Ovom prilikom ponovno apeliram na vlasnike i korisnike nekretnina da redovito održavaju svoje parcele i živice radi sigurnosti građana, bolje preglednosti i sigurnosti u prometu te sprečavanja zarastanja parcela, pojave glodavaca i drugih štetnika. Tijekom izvještajnog razdoblja izdana su upozorenja zbog uzurpacije javnih površina, neodržavanja živice te nepropisnog odlaganja građevinskog otpada. Istodobno su vođeni upravni postupci zbog nepropisnog parkiranja, odbacivanja otpada, uzurpacije javnih površina i držanja pasa bez nadzora. U lipnju je izdano ukupno 47 obaveznih prekršajnih naloga. Grad je nastavio sufinancirati veterinarske usluge za pse i mačke. Do sada smo izdali odobrenja za 208 životinja u ukupnom iznosu od 14.180,00 eura. Komunalno redarstvo u brojkama: u izvještajnom razdoblju izdano je 28 rješenja za korištenje javne površine, 7 rješenja za neodržavanje parcela, izdane su 21 suglasnost za korištenje javnih površina, 33 suglasnosti za izvođenje radova na javnim površinama te 3 suglasnosti za izvođenje priključaka na instalacije. Uz navedene aktivnosti komunalno redarstvo svakodnevno komunicira s građanima, zaprima prijave, provodi terenske izvide te izrađuje potrebna očitovanja, dopise i upravne akte. I na kraju ne bih htjela zaboraviti i svoju novu kolegicu, komunalnu redarku Leu Ištuk Lovreković. Hvala na pozornosti.
Gđa Mirna Češković – Pozdravljam sve prisutne. Ja sam danas ranom zorom slala jedan mail komunalnom redarstvu i pročelnici i zamjeniku vezano za otvorene šahte na, ajmo reći pod navodnicima, preostalom nogostupu u Posavskim Bregima. Vidim da do sada, dok sam išla tu na Vijeće šahte nisu niti zaštićene, niti ništa. A stvarno smatram da je hitno, vidjeli ste slike kako to izgleda. One dvije rupe su kod, mislim da je Savska 101. Jedna je označena, druga ima nešto na sebi, nekakve daščice, ali već puno puta sam i ja upozoravala i moji sumještani su upozoravali na to, pa evo, molim vas da se to svakako što prije riješi. A druga stvar, isto kod te Savske 118 postoji ulegnuće, to jest onaj prekop kanalizacije za koje sam isto slala i njima znači, Georadu, Filipu Višiću i za sve sam slala i vama. Dajte da se taj prijelaz ili kako da to uopće nazovem, prekop, dajte da se to isto označi jer stvarno jako se lupi sa autom, bez obzira koliko se polagano vozili, a pogotovo ljudi koji nisu odavde koji se prevezu, misle da je cesta ravna. Ljudi si trgaju aute, pa eto, molim da se to što hitnije riješi. 
Gđa Maja Krnjević - Hvala lijepo. Srdačan pozdrav svima prisutnima, kao i slušateljicama i slušateljima Obiteljskog radija Ivanić. Na sjednici Gradskog vijeća u srpnju 2025. godine, sad će biti još malo godina dana, građanima je poručeno da će puštanje u rad bioplinskog postrojenja na farmi Širjan, i to je sam gospodin Širjan koji je bio ovdje prisutan poručio, značajno smanjiti neugodne mirise koji se godinama šire područjem Ivanić-Grada te da će se problem riješiti preradom gnojiva umjesto njezina skladištenja i razvoženja. Međutim, građani danas svakodnevno prijavljuju intenzivne neugodne mirise te jak miris amonijaka, osobito tijekom toplijih dana kada nam se građani žale da im nakon osjeta takvih mirisa i rublje koje se vani suši ima fleke. E, sad, zbog toga je kvaliteta života u pojedinim dijelovima grada ozbiljno narušena. Čak štoviše, oni došljaci u Ivanić, dakle ljudi koji su doselili iz Zagreba koji su htjeli nekakav mirniji život, sada traže nekakvo drugo rješenje jer to im jednostavno ne odgovara, kao što ne odgovara ni nikome od nas. Mene sad zanima, od srpnja 2025. do danas, koliko je inspekcijskih nadzora provedeno ili drugih službenih nadzora i koliko se postupalo na farmi Širjan i bioplinskom postrojenju. Koji su njihovi nalazi? Da li smo zatražili službena mjerenja kvalitete zraka i koncentracije amonijaka na područjima na kojima građani učestalo prijavljuju neugodne mirise, a odnose se isključivo na farmu Širjan. Ima li Grad informacije ili službene podatke o tome dovozi li se na poljoprivredne površine oko Ivanić-Grada, gnojiva ili drugi nusproizvodi iz drugih farmi kojima upravlja isti investitor, znači gospodin Širjan. Ako posjeduje, molim vas da se te količine navedu i lokacije, i kakva je uopće pravna osnova za takvo postupanje? Zatim, tko od nas uopće provodi nadzor nad količinama i podrijetlom gnojiva koje se razvozi na poljoprivredne površine na području Grada Ivanić-Grada te koliko je takvih nadzora provedeno u posljednjih godinu dana, dakle od gostovanja gospodina Širjana ovdje na ovom Vijeću, kada je rekao da je bilo grozno slušati naše primjedbe, a mi moramo trpjeti smrad koji se u ljetnim mjesecima, posebno u kasnim večernjim satima kada svi otvaramo prozore, nemilice širi. Budući da problem neugodnih mirisa očito nije riješen, koje će konkretne mjere Grad poduzeti u suradnji s nadležnim državnim tijelima kako bi se zaštitilo zdravlje i kvaliteta života građana Grada Ivanića i u kojem roku. Jer mi stvarno kao građani očekujemo da se ovo pitanje riješi na temelju mjerljivih podataka redovitih nadzora i transparentnog izvještavanja, jer dojam nam je, a bojim se da nije samo dojam, da se prema ovom gospodarskom subjektu postupa znatno blaže nego prema bilo kojem drugom gospodarskom ili privrednom subjektu. Molim gradonačelnika da jasno navede koje konkretne radnje je Grad poduzeo kako bi pokazao da su svi jednaki pred zakonom, jer dosta je bilo usmenih uvjeravanja gospodina Širjana da će se stvari popraviti, da će se poboljšati i da će sve biti u redu. Sljedeće također pitanje, odnosno konstatacija i pitanje vezano uz zaštitu zdravlja građana Grada Ivanića. Grad Ivanić u službenom priopćenju objavio je da je vlastitom analizom utvrđeno onečišćenje javnog vodnog dobra koje potiče iz postrojenja u Kloštar Ivaniću te da se onečišćenje putem kanala proširilo sve do područja Petara, odnosno stare cvjećare gdje je zabilježen pomor ribe i dabrova. O navedenom je obaviješten Državni inspektorat, a slučaj je postao predmet interesa cjelokupne hrvatske javnosti nakon priloga emisije Provjereno. S obzirom na ozbiljnost situacije, a imamo dokumentirane slučajeve ljudi koji su išli gledati što se to tamo zbiva, da su nakon boravka oko tog jezera gdje je užasan smrad, nakon toga, nisu bili ni deset minuta, kažu da su bili između sedam, osam minuta, da su poslije toga dva dana imali velike zdravstvene tegobe koje su dokumentirali i liječničkom dokumentacijom. S obzirom da je situacija vrlo ozbiljna, molim da se odgovori na sljedeća pitanja vezana uz ovaj slučaj. Dakle, koje su sve službene radnje poduzete od trenutka kada je utvrđeno onečišćenje vodotoka do danas. Koji su rezultati analize vode sedimenata i eventualno tla na području Petara i ostalih lokacija zahvaćenih onečišćenjem te jesu li ti rezultati zapravo uopće javno dostupni. Koje su mjere naložene odgovornom gospodarskom subjektu radi uklanjanja uzroka onečišćenja i sprečavanja ponavljanja ovakvog događaja te jesu li te mjere izvršene. Znam da se konkretan privredni subjekt nalazi u Kloštar Ivaniću, ali morate imati nekakva saznanja jer to zaista utječe definitivno na život građana Grada Ivanića. Da li je Grad zaprimio službene informacije Državnog inspektorata, Hrvatskih voda i drugih nadležnih tijela o provedenim nadzorima, utvrđenim nepravilnostima, eventualnim prekršajnim ili drugim postupcima. Ako jest, koji su i molim da se o tome izvijesti Gradsko vijeće. Tko će uopće snositi troškove sanacije onečišćenog područja obnove vodotoka i štete nastale pomorom ribe ako je utvrđena odgovornost određenog subjekta? Hoće li Grad zatražiti uspostavu trajnog javno dostupnog monitoringa kvalitete vode i zraka, ne samo vode, na području Ivanić-Grada kako bi građani imali uvid u stvarno smanjenje i stvarno stanje u realnom vremenu. E sad, slijedeće pitanje. Ministarstvo prostornog uređenja, graditeljstva i državne imovine donijelo je odluke o financiranju 72 projekta razvoja zelene infrastrukture u urbanim područjima ukupne vrijednosti 131 milijun eura. Među korisnicima su brojni gradovi i općine iz cijele Hrvatske, pa i iz Zagrebačke županije, no Grada Ivanića na tom popisu nema. Ukupna alokacija povećana je sa 71 na 131 milijun eura upravo zbog velikog interesa i kvalitetno pripremljenih projekata jedinica lokalne samouprave, pa zato vas molim da mi odgovorite na pitanje što je s nama jer, koliko vidim, Jaska je dobila milijun i osamnaest tisuća, Zelina dva milijuna sto jedanaest tisuća, Brdovec milijun devetsto tisuća, Kloštar Ivanić 432 tisuće, pa me zanima gdje smo to mi. Što se dogodilo s nama, jer slučajno nisam pronašla podatak da smo i mi dobili neka sredstva ili što se sad tu desilo. Sljedeća stvar koja je također vrlo interesantna, a to je koja je naša pozicija trenutno po indeksu razvijenosti. Znači, vidimo da su Dugo Selo, Gorica, Samobor, Sveta Nedelja i Zaprešić ušli u osmu skupinu, a mi smo u sedmoj, a prije smo se uvijek, odnosno više su se oni uspoređivali s nama nego mi s njima obzirom da smo mi od njih bili razvijeniji, a oni danas ostvaruju bolje pokazatelje. Svi svjedočimo nekim propuštenim prilikama za korištenje europskih sredstava, a s druge strane imamo veliko kreditno zaduženje Grada. Tu sad ima dosta stvari o kojima gradonačelnik može više govoriti, ali moje pitanje je koja su tri najveća razvojna uspjeha Grada Ivanića u posljednjih deset godina po kojima smo prestigli ili barem sustigli Dugo Selo, Samobor, Svetu Nedjelju, a da nisu negdje navedena. Zašto su nam navedeni gradovi uspjeli ući u osmu skupinu, mi smo, kao što kažem u sedmoj. Smatra li gradonačelnik da građani danas žive kvalitetnije nego prije 10 godina te po kojim se objektivnim pokazateljima to može dokazati jer mi ne očekujemo samo održavanje postojećeg stanja, očekujemo da Grad napreduje barem jednako tako brzo kao i gradovi u našem neposrednom okruženju. Ako drugi gradovi uspijevaju koristiti sve moguće što im je na raspolaganju i privlačiti investicije, razvijati infrastrukturu i podizati standard svojih građana, zašto u istoj mjeri ne uspijeva Ivanić-Grad? I zadnje pitanje, zašto se obzirom na aglomeraciju, posebno sad u centru grada, zašto nam se ne šalju obavijesti o nestanku vode? U petak se dogodio nekakav eksces, nije bilo vode, ali nitko nije obavijestio građane o čemu se radi. Mene su, obzirom da ja sama živim u centru grada, susjedi i ljudi neprestano zvali što se dešava, imam li kakvu informaciju. Pa ja bih molila da u takvim situacijama Grad intervenira, odnosno onaj tko je u Gradu zadužen za taj segment da jednostavno javi ili putem Facebooka ili putem radija, desilo se to i to, izvanredno je stanje, vode neće biti do tada i tada, tako da ljudi znaju jer na plus skoro četrdeset teško je biti bez vode. Hvala lijepo.
Gradonačelnik - Pa evo, opsežna su pitanja i vjerojatno ćemo morati u pisanom obliku odgovoriti jer nemam te sve podatke, ne mogu imati u glavi, koji su se tu sad nabrajali. Puno toga je traženo. Ono što mogu reći što se tiče farme Širjan, kao uostalom i svi ostali takvi subjekti, to uvijek ponavljam, imaju pravo izvoziti gnoj na poljoprivredne površine dva puta godišnje u određenim intervalima i zaoravati ih. Ako ih zaoru odmah, tada najčešće nema smrada; ako ne zaoru odmah, tada je smrad prisutan. Što se tiče prijava ili odlaska komunalnog redara, on uvijek i po svakoj prijavi, znači mi izlazimo na teren, a već smo to sto puta govorili koliko smo već puta slali dopise Ministarstvu. To možemo na neki način objediniti, prvo i drugo vaše pitanje vezano za pogon Eko Flora, i Grad tu ima jedan jedini interes, a to je da sve bude po zakonu i da se zakonske norme poštuju. Što se nas tiče, po prijavi građana naša je mogućnost da izađemo, pogledamo, vidimo, i to i radimo redovito, pa u tom kontekstu je i ovdje slučaj. Ove podatke da li je količina gnoja, koja je količina gnoja, da li još neko dovaža gnoj na njegove farme ili ne dovaža; Grad takve podatke nema, niti ih može imati za bilo koga i ne znam uopće od koga bi takve podatke mogli dobiti i tko bi nam ih uopće bio dužan dati. To su neke informacije iz privatnog poslovanja svake firme, mi sigurno kao Grad uopće nemamo uvid u to, da li tu postoje neke druge mogućnosti, to ne znam. Odjel komunalnog redarstva će tu odreagirati. Ja mogu reći jedino da mi stvarno u tom pogledu imamo prema svim gospodarskim subjektima isti pristup, da od svih tražimo isto, da se vidjela stvarno naša angažiranost i oko Eko Flora gdje je Grad potrošio novce i poduzeo stvarno sve moguće radnje koje je mogao da uopće dođe do toga da se to digne na nekakvu razinu i da smo mi samoinicijativno napravili sva ta mjerenja i došli do podataka. Naravno da je cijelo to postrojenje na području druge općine, da ingerencije Grada tu uopće niti ne postoje, a ono što smo mogli mi smo sve napravili i dostavili to inspektoratu i dalje je na državi da odrađuje svoj posao u jednom i u drugom segmentu. A da je najveći problem građana detektiran kao takav, upravo taj neugodni miris koji se pojavljuje u našem Gradu, bilo da je od Širjana, Eko Flora ili drugih gospodarskih subjekata, je i u tom kontekstu definitivno i dalje treba tražiti da se ispoštuju sve norme tih pogona, da budu u skladu sa zakonom po svim mogućim normama i zaštite voda i zaštite tla i zaštite zraka. I do sada smo radili mjerenja i nekoliko puta i znate koliko ona koštaju. Imali ste otprilike isto čuti i koliko smo i po nalogu inspektorata uložili novaca u to, a i više od onoga što se od nas tražilo. Evo, ja kažem, tu vjerojatno nema rješenja preko noći, ali da su neki pomaci napravljeni što se tiče tog postrojenja, barem to bioplinsko sad postoji, ono je u funkciji i radi, na koji način i da li je to sve po propisu ili nije, u ovom momentu to ne mogu reći jer to ne znam. Što se tiče Eko Flora, nažalost tu je problem puno veći po meni. Duže traje, i same te parcele, da tako kažem, koje su izložene tom zagađenju su privatno vlasništvo. One nisu u vlasništvu Grada, pa ni u vlasništvu države. Znači, to je tvrtka koja je u stečaju, vlasnik cijele te površine, tih 20 i nešto hektara zemljišta, i da će tu još biti svega, bit će. Na nama je da ustrajemo, da se borimo i da dalje dokazujemo da ne valja ono što je sada, i to ćemo raditi i dalje i pokušavat ćemo sve što je u našoj moći da to bude drugačije. A sad, ja ne mogu odgovoriti na ove silne, vi ste tu pobrojali stvarno sve i svašta. To treba sad preslušati snimku i vidjeti što od tih vaših zahtjeva kao vijećnice, s čime uopće raspolažemo, s čime ne i do čega uopće možemo doći od toga što ste vi naveli i na koje načine je dalje to uopće moguće. Pa to ćete dobiti još u pisanom obliku. Što se tiče projekata, Grad se prijavio na taj natječaj, mi smo bili iznad crte, mislim da smo 92., 93. bili na kraju. U svemu tome je navodno bila opcija najbržeg prsta gdje mislim da smo mi prijavili u 12:23 minute. Nakon 12 sati, mislim da je do 12 sati bila prijava, što nije nigdje u natječaju bilo navedeno koliko ja znam da će biti odabrani projekti po najbržem prstu. Znači, mi smo se javili, na taj način nismo upali na taj konkretni natječaj, a bilo je sve spremno. Prijavili smo zapravo potpunu revitalizaciju našega parka, gradskoga parka u centru grada i nismo prošli, da li će tu još biti kakvih pomaka ili neće, ne znam. Dokumentacija je spremna, ali u ovom slučaju cijeli projekt je prijavljivala naša Razvojna agencija IGRA i to je ono što sam ja obaviješten od njih. Da sam sretan, naravno da nisam, ali ne mogu si sad momentalno niti pomoći vezano za taj konkretni natječaj. Indeksacija, mi smo sedmi, ti neki gradovi su bili značajno na našoj razini, neki su otišli gore. Osobno, drago mi je da nismo otišli u 8. skupinu i s time imamo samo problema. Gledao sam malo i obrazloženja, najveće obrazloženje povećanja indeksacije je broj povećanja stanovništva, što znamo da je definitivno prvenstveno su u tome odlučujući faktor blizina Zagreba, odnosno to su prvenstveno spavaonice grada Zagreba, gdje je kvadrat stana puno jeftiniji. Što se tiče same kvalitete života? U to ne ulazim, pa već kad me pitate po čemu, reći ću samo da Ivanić-Grad upisuje 580 djece u vrtić, dok Dugo Selo upisuje 300, ima skoro duplo manji kapacitet od Grada. I niz drugih stvari vjerojatno po kojima je ugodnije živjeti u našem gradu nego što je to u ovim gradovima. Ako ništa drugo, ali dobro neću ništa i bit će vjerojatno prilike. Mislim da je to, definitivno nemam problema s time, niti imam problema s tom indeksacijom. Ono što je za mene puno važnije je da smo mi zadovoljni s realizacijom onoga što radimo, a to je da Ivanić ostane prvenstveno ugodan za život mladim obiteljima i da zadovoljimo kapacitete u svim onim segmentima koji su potrebni za život mladih da bi on bio ugodan i ugodniji. Tako da kažem, ne vidim tu nikakav problem. Ne znam je li bilo još koje pitanje da smo zaboravili. Ja mislim da je to zadnje bilo, ovo ćete dobiti u pisanom obliku.
G. Renato Mikac - Pozdrav svima prisutnima i slušateljima Obiteljskog radija Ivanić. Prvo bi jedan prijedlog dao; u Ulici Franje Jurinca, tu kod Radoša na samom zavoju postoji jedna rupa cirka promjera 30 centimetara. Nema nikakve oznake, ničega, a vidimo svaki dan da sa romobilima lete djeca pa da se ne bi netko ozlijedio, da se poduzme po tom nešto. Moje prvo pitanje je bilo gdje su nestali radnici iz grada što se tiče cesti, vidimo da ih nema nigdje, ni po centru, ni Savska, sve stoji. Jesu li se maknuli od vrućine ili šta ih muči. Onda drugo moje pitanje; prije par vijeća sam postavio pitanje da li bi se moglo na groblje postaviti WC, nekakvi oni TOI TOI kako se zovu, nije još ništa po tome poduzeto. Zanima me zašto i je li moguće uopće da dobijemo WC. Zadnje pitanje; znači sa 2027. znamo da idemo na novu naplatu cestarine. Osobno sam prije tri, četiri godine nosio 5.000 potpisa županu dok je on tamo nekakva obećanja dao, od toga svega ništa. Dobili smo odgovor da je alternativni pravac preko Trebovca, Rugvice. Vidimo i sada, pogotovo u ovim ljetnim mjesecima kad su radovi, kad su traktori i kad su kombajni na cestama, to je katastrofa. Jučer je bila saobraćajka na autocesti, preko Grede je bilo užas. Znači, da li Grad po tom pitanju, pošto idemo sad na tu novu naplatu, da li možemo nešto mi kao Grad napraviti da se barem nama stanovnicima Ivanića, Kloštra i Križa da nekakva jeftinija cijena, ako se već ne može ukinuti, kako ima Zaprešić. I to je bilo to. Hvala.
Gradonačelnik - Evo, zahvaljujem se kolegi na svim postavljenim pitanjima. Za rupu, komunalno redarstvo je čulo, imamo i u Vukovarskoj takav prekop koji stoji i dalje prekopan sa rupetinama, nadam se da će netko to asfaltirati. Što se tiče radnika, koliko ja znam, u tim dionicama ih nema gdje su cijevi postavljene. Mislim da sada idu retencijski bazeni, to će jedno vrijeme biti u ovakvom stanju u kakvom i je dok se sve ne završi, dok se ne naprave provjere propusnosti. Ali zna kolega iz Deanovca kako to ide i to će vjerojatno sad neko vrijeme trajati prije nego što se asfaltira, vjerojatno će to tako trajati nekoliko mjeseci. Znači, iskopan je i postavljene su cijevi u jednim dijelovima, ali dok nije cijeli sustav zatvoren, dok se ne naprave ispitivanja, nema niti završnog asfaltiranja, odnosno ni predasfaltiranja. Znam da idu sad iskopi ovih retencijskih bazena, jedan ide veliki na šetnici, jedan ide dolje kod DM-a, i da će se radovi nastaviti. Možemo još samom investitoru, znači Vodovodu i odvodnju poslati upit nekakvog vremenskog njihovog plana. Za TOI TOI  ne znam stvarno da li smo to naručili ili nismo, da li je to moguće ili nije, nemam tu informaciju da vam mogu sada reći kakva je situacija. A što se tiče naplate, to je ona priča gdje je nekoliko puta razgovarano s Ministarstvom i sa samim ministrom i sa njegovim službenicima i gdje smo im mi sad uputili dopis pred jedno mjesec dva, ne znam da li smo uopće odgovor dobili ikakav iz Ministarstva prometa, mislim da nismo. Postoji to obećanje, a znamo što znaju vrlo često obećanja ispast na kraju, da će prigradski gradovi uz velika središta imati posebnu cijenu cestarine. U tom slučaju bi definitivno, ne samo Ivanić-Grad kao jedan gradić, nego na razini cijele države takvi gradovi koji su prvi na izlazu iz autocesta do velikih gradova bi trebali dobiti nekakvu drugačiju tarifu. To je bio upit prema Ministarstvu pisani, koji smo poslali prije možda mjesec i pol dva i nismo ništa dobili iskreno, nikakav odgovor. Ponovit ćemo opet. I što se tiče ove ceste, znam da se radi intenzivno na tome, da je problem s projektantima. Firma koja to projektira je iz Dubrovnika. Da je zapelo u jednom dijelu imovinsko pravnih odnosa, ali obećanje je da će ta cesta biti u prioritetima i da će se ona napraviti. U tom kontekstu ja se iskreno nadam da će to tako i biti. Znam da iz našeg gledišta je to vrlo jednostavno ali očito da bi se nešto tako napravilo, potrebno je i nekoliko godina u pripremi same dokumentacije, izvlaštenja, otkupa zemlje. Znam da ima u jednom dijelu, i mislim baš oko Ježeva, da ima dosta i protivljenja jednog dijela stanovnika takvom rješenju i vjerojatno je to zapelo. Prije nekoliko dana je tu bio i ministar Božinović koji se isto dosta angažirao oko te ceste i uvjeravanja su da će ta cesta definitivno ići. Naravno da nismo zadovoljni sa situacijom kakva je sad koja je katastrofa, to se slažem, u potpunosti neprimjerena za promet koji se odvija tom cestom.
G. Mladen Prelec - Dobar dan. Lijep pozdrav svima, a posebno slušateljima Obiteljskog radija Ivanić-Grad. Kad me već gradonačelnik prozvao, pa ću krenuti od tog problema. Naime, u dvanaestom mjesecu negdje su radnici na aglomeraciji jednostavno otišli iz Deanovca, kao sve je gotovo. Ja sam na devetom vijeću pokazao slike problema, najveći problem su otvorene šahte, tad ste rekli da ćete vidjeti što se može napraviti po tome, međutim evo nakon skoro dva mjeseca nije napravljeno jednostavno ništa. Zar stvarno čekamo da se nekome nešto dogodi, pa da se barem taj dio sa šahtama riješi. Ako već sve drugo, ne znam, materijal od radova je ostao tamo, one razupore koje se spuštaju u kanale dok se kopaju, su ostale uz cestu. Sve to ćemo nekako pregrmjeti, ali dajte da se zatvore te šahte koje su otvorene uz samo dječje igralište pored društvenog doma, gdje je također dječje igralište. Zar stvarno treba se dogoditi da neko dijete strada, pa da se tek onda reagira. Vezano na to; Ulica Dragutina Kocmana, u dužini od 950 metara to više nije ulica, sad još malo pa bi mogla biti oranica, tako naime izgleda. Slušamo obećanja već o-ho-ho zadnjih šest mjeseci i više, da će se sanirati. Međutim, samo postaje sve gore i gore, sad je još kakvo takvo stanje jer su ove suše, ako sad padne kiša ne znam na što će to ličiti jer tamo više neće moći voziti ni traktori, a kamoli automobili. Pa ako je ikako moguće da se to sanira u što kraćem roku, a onda neka se naplaćuje kome treba. Ja znam da je Grad već sanirao, ali makadam je, makadam se troši ovako ili onako. Ulica Josipa Badalića, tamo prema radio stanici, u zadnjih šest godina ne znam koliko puta sam pitao kad će se onaj kanal tamo očistiti jer smrdi, ljudima je tamo jednostavno nemoguće. Već šest godina slušamo obećanja i šest godina nije napravljeno ništa. Znači, početak Ulice Josipa Badalića, čim se skreće prema odašiljačima i vezama, kanal je, ne znam kako bi uopće u kakvom stanju bi ga nazvao, da li je ikako moguće da to što prije pokrene prema Hrvatskim cestama da se to riješi. I pohvalit ću Komunalni centar koji kreće s košnjom, u ovih godinu dana košnje u Deanovcu je bilo više puta nego svih ovih godina zajedno. Međutim, pojavljuje se problem, a to je da kod spomenika Josipa Badalića, jednostavno da li se ne zna da je to gradsko zemljište ili nije, ne znam, ali evo ljudi su sami odlučili počistiti taj dio okolo i onda je pitanje da li to odsad ubuduće može čistiti Komunalni centar, odnosno kositi i uređivati, jer to je dio grada. Meni je bilo jako drago čuti sad kad sam slušao gospođu komunalnu redarku da je posađeno cvijeće i tako dalje, to isto bi se moglo napraviti i oko spomenika Josipa Badalića. Vezano uz to; cesta prema željezničkoj stanici također se ne kosi, znači cesta je široka sve zajedno, ne znam, da li dva metra, vozila se mimoilaze, jednostavno ne vidi se i postoji opasnost da se skrene na travu, da netko još propadne jer ima na par mjesta gdje je makadam uništen. Pa ako je moguće da to Komunalni centar ubuduće odrađuje? Hvala lijepo.
Gradonačelnik - Evo, zahvaljujem se. Što se tiče šahta, opet ćemo provjeriti što se  desilo. Obaviješteno je Vodovod i odvodnja, znam da smo ih obavijestili da se to  napravi, zašto nije. Što se tiče ove prometnice, nasipavanja i tako dalje, vezano za  spoj Gornjeg i Donjeg Deanovca, poprilična je to količina kamena. Već se navažao kamen i na neki način, koliko znam, čekamo tu ponudu, odnosno troškovnik da vidimo koliko će nas to koštati i da se krene u tu sanaciju, tako da će biti to sanirano. Što se tiče kanala, i sami ste rekli da kanal nije u vlasništvu Grada, on je uz županijsku cestu. Ono što je dobro, to da sada Deanovec dobiva kanalizaciju, pa vjerojatno više neće biti takve situacije u grabama jer će se ispuštati u kanalizaciju ono što se sada očito na neki način neovlašteno ispušta u grabe. Što se tiče Komunalnog centra, one površine koje se dogovaraju između Komunalnog centra i komunalnog odjela Grada, mislim da se odlično i dobro odrađuju. Mogu isto pohvaliti Komunalni centar u smislu napretka, rekao bih, do sada. Tu su i namjere kupovine nekakvih strojeva koji bi tada vjerojatno omogućavali i čišćenje graba bez vanjskih izvođača u izvedbi Komunalnog centra. Idemo prema tome i malo po malo vjerujem da ćemo se dovesti u situaciju da to možemo obavljati sami. Slažem se da uz nabavku još dodatnih strojeva koji su u planu, da ćemo imati već do kraja ove godine ili iduće mogućnost da to radimo samostalno.
G. Krešimir Golubić - Dobar dan. Lijep pozdrav svima prisutnima i lijep pozdrav svim slušateljima Obiteljskog radija Ivanić. Imam nekoliko pitanja. Prvo pitanje koje želim postaviti; na ulazu u Jalševec od teniskih terena prema Jalševcu. Tamo su građani pitali da je taj dio ceste na zavoju bez nogostupa i da ima dosta djece koja se tamo kreću i da je već bilo najavljeno i obećano da će tamo ići barem neki nogostup. Pošto znamo da je postavljanje nogostupa financijski malo manje zahtjevno od rekonstrukcije neke ceste, zanima me kad će to biti i kad će to biti riješeno. Onda drugo pitanje; već su kolege ostali postavili. Imam pitanje za gospodina gradonačelnika, pošto je u mediju objavljen opet neki novinski članak u vezi sudskog spora gradonačelnika pa ljubazno molim da se osvrne na taj sudski spor i na taj članak i objasni koji su daljnji koraci. Treće pitanje koje imam je ovako. Evo, gospodine predsjedniče Gradskog vijeća, pošto se nisam mogao osvrnuti kada ste spominjali, postavit ću u obliku pitanja. Ako je, ne manifestacija, nego komunikacija s građanima, ako je najavljena Ministarstvu, u policiji, ako je najavljeno komunalnom redarstvu s jasno naznačenom činjenicom tko je organizator i koji je sadržaj druženja, ako je objavljeno u sredstvima javnog priopćavanja poput radija i na portalima je javno naznačeno tko je organizator i što će biti tema druženja, a mi smo svi ovdje gradski vijećnici izabrani od naših građana grada Ivanić-Grada i mi smo u prisezi. Imamo mandat predstavljati građane grada Ivanić-Grada, a taj mandat i prisega se tiče ne samo sudjelovanja ovdje na Gradskom vijeću,  nego na svim manifestacijama, druženjima i komunikacijama s građanima. I sad pitanje koje postavljam je sljedeće: ako je ovo sve napravljeno na ovaj način i ako se uzme u obzir da ste naveli članak 44., da li se taj članak po vašem tumačenju sada selektivno primjenjuje ili selektivno tumači? Ako mnoge udruge, manifestacije, memorandumi, publikacije i materijali sadrže grb Grada Ivanić-Grada da nisu nikakvu dozvolu tražili, a mi kao gradski vijećnici koji smo članovi Gradskog vijeća, koji predstavljamo građane grada Ivanić-Grada u ovom tijelu koje se zove Gradsko vijeće Grada Ivanić-Grada, gdje je jasno komuniciramo koji je način komunikacije i kakva je vrsta događanja ne bismo smjeli koristiti. I još jedno bi napomenuo, ako se kao pravni termin gleda lokalni simbol pripadnosti, to je sigurno pripadnost i naravno grb Grada Ivanić-Grada isto kao što je pripadnost grb Republike Hrvatske, znači da bismo negdje trebali zatajiti odakle jesmo, gdje živimo i što predstavljamo. Pitanje je za vas da li je to selektivna primjena članka 44.? I želim od vas da mi odgovorite, hvala lijepo.
Gradonačelnik - Pa evo, zahvaljujem se kolegi na svim postavljenim pitanjima. Što se tiče nogostupa u Jalševcu, evo moram pogledati gdje je to, koji dio nema eventualno nogostup. Ono što je istina da nogostup malo manje košta nego cesta. U svakom slučaju mora imati svu potrebnu dokumentaciju, pa između ostalog i građevinsku dozvolu, pa ukoliko postoji takva mogućnost da je to spremno, onda ćemo to bez problema napraviti, ukoliko ne vidjet ću u kojem je to dijelu. Mislim da je tamo dosta sve pokriveno nogostupima. Ne znam, možda s one druge strane. Sad i ova nova zgrada. Da li nešto je ili nije, ne znam, vidjet ću. U svakom slučaju, ako nije potrebno ishoditi dokumentaciju i napraviti to, pa ćemo vidjeti. Sigurnost je sigurno tu vrlo bitna naših građana pošto se radi o centru grada. Ukoliko ga nema, a potreban je, napravit ćemo. Što se tiče članka u novinama, vidio sam taj članak. Pročitao sam ga danas. On je u jednom dijelu čak i korektan znači, što se tiče samog novinara. Postupak je u tijeku, ja ga komentirati neću. Mogu se samo osvrnuti na to da ste i vi osobno bili tada u Gradskom odboru HDZ-a kada je ta hajka, ja ću reći, krenula. Pa ste i tada vi predlagali, to se sjećam kao danas, krizni menadžment, krizna komunikacija s građanima, što bi sve ja trebao napraviti da pripremim građane na ishod toga događaja. Ono što je sad evidentno da je odbačena optužnica protiv mene, da sam trgovao utjecajem kao gradonačelnik. Znači, USKOK je odustao općenito od te optužnice, promijenio je cijelo kazneno djelo. Temeljem toga je donesena nepravomoćna presuda na koju ću se ja žaliti, ovo što mi se sada stavlja na teret. Definitivno nisam kriv, kao što nisam kriv niti za trgovanje utjecajem što sam dokazao i nadam se da ću pred višom instancom imati priliku dokazati da nisam kriv niti za ovo djelo koje mi se stavlja na teret. Evo, postupak je u tijeku. Ja još jedanput odgovorno tvrdim da nisam kriv, niti se osjećam kriv. Do sada sam uspio pobiti sve te nekakve teze o nekakvom višestrukom mom utjecaju kao gradonačelnika na mog dugogodišnjeg prijatelja, a dalje ne želim ništa komentirati jer je sve još u fazi postupka i naprosto po završetku samog postupka, gdje vjerujem potpuno da ću biti oslobođen, ću se očitovati onda kad bude sve pravomoćno. U svakom slučaju, hvala.
Predsjednik Gradskog vijeća - Kolega Golubić, nije prvi put da na ovaj način postupate. Imali ste već i prije sličnih događaja na koje ste pozivali u ime ovih vijećnika koji su ovdje prisutni, u moje ime niste nikoga pozvali. Na plakatu ste napisali da organizirate druženje sa gradskim vijećnicima Grada Ivanić-Grada, sa mnom ne i sa mojim kolegama ovdje prisutnima koji su me odmah nazvali i na to reagirali. Koristite grb Grada Ivanić-Grada kao da ste predsjednik Gradskog vijeća ili gradonačelnik Grada Ivanić-Grada. Ne možete to na taj način artikulirati prema građanima jer to nije ni korektno prema ostalim vijećnicima koji su ovdje. Vi možete zastupati samo u svoje ime i svoje kolegice s kojom ste u stranci. Ubuduće vas molim da se tako i ponašate i da takve plakate više ne izvjesite nigdje nego da kažete da ste vi vijećnik Grada Ivanić-Grada i da će druženje biti sa vama, a ne sa vijećnicima Grada Ivanić-Grada. Nije tu niti Mirna Češković, niti Irena Fučkar, niti Željko Pongrac, niti Maja, niti nitko od nas nije niti znao, niti je pozvan na to okupljanje. Vi nemate pravo na taj način pozivati. Ubuduće se držite toga. Neću puno više obrazlagati o tome. Ja mislim da sam bio dovoljno jasan oko obilježja Grada Ivanić-Grada i onoga tko zastupa Gradsko vijeće, a to je predsjednik Gradskog vijeća. Dok god sam ja predsjednik Gradskog vijeća ja zastupam Gradsko vijeće i potpredsjednici koje imenujem u slučaju da ja to ne mogu napraviti, ubuduće se tako ponašajte i bit će sve u najboljem redu. Idemo na slijedeće.
G. Željko Brezovečki Brzi - Poštovani predsjedniče Gradskog vijeća, poštovani gradonačelniče i dogradonačelniče, poštovani kolegice i kolege vijećnici, sve vas lijepo pozdravljam, a poseban pozdrav upućujem slušateljima i slušateljicama Obiteljskog radija Ivanić-Grad. Za ovo vijeće imam pet pitanja, pa ću krenuti od samog početka, kažu ovako. Da li je napokon preuzeta ova šetnica trećeg dijela ili ona šetnica koja počinje tamo od Jalševca pa skroz završava na Žeravincu do potoka Žeravinec. Zašto to kažem? Vidi se da smo u zadnje vrijeme pokušali sanirati neke stvari i umetnuli smo nova sjedišta, tako da nisu tamo više lijepo razbita i da naši građani kad se šetaju mogu obići, mogu se sjesti i odmoriti. Međutim, šetajući po toj šetnici uvidio sam sam, možete i vi se uvjeriti, da ima jako mnogo smeća s jedne i druge strane. A znate zašto? Zato što smo zaboravili staviti kante za otpad? Znači, na cijeloj dionici te šetnice nema niti jedne kante za otpad. Pa evo sada kada je komunalno poduzeće to sve pokosilo, sada se zapravo vidi smeće i to što se nalazi tamo. Pa eto, molio bih ako može još sedam lampi koje ne gore i da postavimo kante za otpad, pa da naši građani ne bacaju ili u Lonju ili da ne bacaju na travu, pogotovo one limenke, pa kada komunalno poduzeće kosi da i sami ne trgaju kosilice na to. Što se tiče drugog pitanja, drugo pitanje postavio bi onako iz srca, pa bi rekao ne znam da li ovi naši diplomirani inženjeri građevine u Gradu, da li su oni studirali građevinu ili možda pčelarstvo? Možda bi bilo bolje da su pčelarstvo jer ovako zuje po Ivaniću, a malo toga naprave. Evo, bit ću otvoren, prije mjesec dana, prije 6 mjeseci, prije godinu dana postavljam ista pitanja i dalje je štrčak od pet centimetara na šetnici, nije nitko mrdnuo, nitko nije onaj znak koji je tamo bačen u orah maknuo, nije ga nitko vratio i što hoću reći? Ja mislim zapravo da ova naša pitanja nitko ne sluša i da nitko po njima ne poduzima ništa jer da je samo malo pameti više, onda bi se lijepo poslušalo. Onaj tamo vijećnik je rekao to i to,  komunalni redar bi sjeo ili u auto ili na bicikl, ona dva električna šta ih imamo, pa da ode lijepo i da pogleda, da se uvjeri da smo stvarno to na vijeću i rekli. I po tome napraviš stvar, daj nalog i neka se to napravi. Međutim, kad se izda nalog, problem je tu da se ne provjeri da li je taj nalog i odrađen. Eto, nadam se da kada smo dobili novu kolegicu sada evo za komunalnog redara bilo bi lijepo da se predstavi i da kaže tko je šta je, šta je završila? Da znamo s kim imamo posla jer zapravo mnogi vijećnici ni ne znaju ovu našu damu koja je evo ovdje došla na novo radno mjesto. Što se tiče stvari još u Ivanić-Gradu, učestalo se mnoge kuće grade, priključuju se novi priključci i to je prekrasno vidjeti da je zapravo Grad Ivanić-Grad poželjan za stanovnike koji žive ovdje, a i one koji nam dolaze u naš Grad. Međutim, samoinicijativno na sedam mjesta u Ivanić-Gradu, pa tako u Jalševcu, u Belicevoj i da ne nabrajam dalje, je presječen asfalt, nogostup. Majstor se spojio, voda ide, kanalizacija ide, šljunak je nabacan i nikome ništa. Pa mi smo imali asfaltirane te nogostupe i ceste. Pa valjda je red da se to napravi, da se sanira i vrati u prvobitno stanje. Međutim, komunalno redarstvo imat ćete dobro posla, ali ako budete lukavi ja vam mogu čak i adrese i foto dokumentaciju donijeti da vidite gdje i o čemu govorim? Pa da krenemo to realizirati, jer stvarno Jalševec već skoro godinu dana je presječena tamo cesta, šljunak je u Belicevoj, isto tako na mnogim mjestima. Treće pitanje je to. Četvrto pitanje se odnosi na komunalnog redara. Da li ste vi i koliko ste naplatili te kazne, jel možemo mi vijećnici napokon čuti da ste vi naplatili 1000 eura, 3000 eura ili koliko eura? Vi kažete, uputili smo naloge za prekršaje. A gdje su pare? Ajde da vidimo koliko smo mi to i kasirali, jer zapravo naši građani jedino tako mogu shvatiti. Kad ga se lupi po džepu, pa da onda ne čine ono što čine. I zadnje pitanje ili peto. Kada će se urediti poljski putovi koji su tražili naši OPG-ovci da mogu pristupiti svojim zemljištima, a isto tako imamo tamo kod dimnjačara gdje je praonica, imamo onu ulicu koja je tražena da se prije svega to pokosi i da se to grmlje pošiša. A i da se naveze malo kamena. Čuli smo u prošlom izvještaju gradonačelnika da se traži ponuda. Pa nadam se da u toj ponudi će biti i te dvije ulice da se nasipaju pa da mogu naši građani i naši gospodarstvenici koji idu prema svojim zemljištima normalno pristupiti. Hvala lijepo na pažnji.
Gradonačelnik - Evo, zahvaljujem se kolegi Brezovečkom na svim postavljenim pitanjima. Što se tiče šetnice, nije preuzeta, ona je momentalno u sudskom sporu s izvođačem i preuzeta nije, pa sad vidjet ćemo kako će to dalje ići i dokle ćemo doći. Uglavnom smo ušli u spor sa tvrtkom Cvipek i nije preuzeta. Što se tiče ovih vaših, zapravo i točka 2. i točka 3. su zapravo slične ja bih rekao. Odnose se prvenstveno na kolege, rješavanje tih nekih vaših pitanja. Ja i dalje opet tvrdim da i van ovoga Gradskoga vijeća, slažem se s vama da treba pregledati što ste postavili, koja pitanja ste postavili, ali vi i svaki drugi vijećnik može uvijek direktno komunicirati komunalno redarstvo,  pročelnicu ili komunalne redare, i direktno sa njima rješavati sve ono što vas eventualno živcira i saznati u kojoj je fazi. Da li je naručena sanacija ili nije, tko ju izvodi ako je naručeno ili zašto nije; uvijek ima 101 razlog zašto je nešto ovako ili onako. Pa možete evo, i moja preporuka je još jedanput svakome tko iskazuje interes da ovdje naravno postavlja takva pitanja, da i neovisno o Gradskom vijeću može komunicirati sa redarstvom i nadam se sad u pojačanom sastavu i efikasnije onda rješavati probleme. Nije lako, evo ja sam mislim gospođu Albinu zvao dva puta ili tri puta danas, opet sam išao i opet mi se digla kosa na glavi jer vidim da se još nije ništa riješilo po jednom prekopu koji je blizu mene i slažem se s vama. Što se tiče naplata, to je isto bila već rasprava više puta. Najčešće se, nažalost, te naplate ne izvrše, odnosno idu u sudski prekršajni postupak koji onda završava svakako. Ono što mi je sad tu šapnuto da je do sada ispisano 97 kazni u ovom razdoblju do sada, a koliko je naplaćeno, to ćemo vidjeti. Evo, hvala.
G. Željko Brezovečki Brzi - Moram replicirati, ali moram još nešto dodati da budem točniji. Baš zato prije svega imam dobru suradnju s komunalnim redarstvom i na tome i radimo. Čak i osobno donesem znakove u Grad jer mi je žao da to bude po grmlju, pa eto zamolim da naknadno umetnute table da ne plaćamo. Međutim, bio sam u Gradu nekoliko puta i sreo sam, baš zato sam i rekao ovi koji zuje po Ivaniću, a odnosi se na gospodina Ravlića Matu. Rekao sam mu osobno, veli on nema te brige, sve je riješeno, ja ću otići pogledati. Ma ništa nije riješio, taj će živjeti sto godina, taj se ne sekira, vjerujte mi na riječ, apsolutno za ništa. Hvala lijepo.
G. Danijel Husarić - Pozdravljam sve prisutne, kao i slušatelje i slušateljice Obiteljskog radija Ivanić. Zapravo, ja imam jedno pitanje koje je više sugestija vezana za zastave Republike Hrvatske i gradske zastave na javnim prostorima. Konkretno je slučaj bio u Breškoj Gredi, gdje je zastava poderana na neko duže vrijeme. Možda je to u međuvremenu već riješeno, ali evo da se i ubuduće pripazi svugdje gdje su izvješene zastave pa da to bude uredno, nije baš lijepo vidjeti kada su zastave poderane. Drugo pitanje koje sam imao vezano je na kolegu Mikca, koji je već postavio za državnu cestu. No problem je jučer koji je bio pa su se stvarale velike gužve i čepovi. Ali, nije to samo bilo jučer. To je već unatrag mjesec dana. Mislim da bi bio treći ili četvrti put čak. Pa ne znam da li tu Grad može kako reagirati vezano za zabranu vozila. Ja znam da je službeni obilazak preko Dugog Sela, ali evo, svi idu ovom cestom preko Ježeva, Trebovca, Grede. Ona nije primjerena za šlepere i ne mogu se obilaziti i dolazi do strašno velikih gužvi. Jučer je baš bilo katastrofa. Eto.
Gđa Ana Samardžić - Evo, pozdravljam sve prisutne slušatelje i slušateljice Obiteljskog radija Ivanić. Imala bih pitanje vezano za organizaciju sprovoda. Na prošloj sjednici je spomenuto da će se pokušati nešto napraviti da ukopi budu u kasnim popodnevnim satima, bar za vrijeme ljeta dok su dani duže traju. Sama sam imala sprovod na kojem nisam mogla prisustvovati jer je bio u vrijeme posla, točnije u 13 sati, pa me zanima kao i naše građane da li se može što poduzeti i kada možemo očekivati promjenu? Zahvaljujem na odgovoru.
G. Dražen Hlad - Dobar dan, pozdrav svima. Pa da, sprovodi se mogu, ali znači, ne ovisi samo o nama organizacija sprovoda, ovisi i o dostupnosti župnika, odnosno i o njegovom slobodnom vremenu, tako da se taj svaki termin sprovoda dogovara i usklađuje s njim. Evo, imali smo nekoliko primjera gdje smo i probali kasnije, ali on ima nekih obaveza, nije se moglo ranije. Ali što se nas tiče, mi to možemo kasnije. Sad kad su ljetni sati da, zimski sati ne, jer onda noć pada ranije i onda je problem jer još nakon sprovoda imaju dva do tri sata ljudi posla s tim zatrpavanjem. Mi ćemo to probati, još ćemo komunicirati sa župnikom. Ali kažem, nije samo do nas. Mi možemo naše radno vrijeme preraspodijeliti na način da to bude poslije tri, odnosno četiri sata.
1. TOČKA
G. Krešimir Golubić - Evo, hvala lijepo na danoj riječi. Ako sam dobro shvatio, rasprava je po svim točkama odjednom. Pošto je ova prva točka dnevnog reda znači prijedlog za donošenje Izvještaja o izvršenju Proračuna Grada Ivanić-Grada, samo tri opservacije što se toga tiče. Znači, mene zanima da se jednostavno pruži neka informacija, ja znam da je prošle godine bila predizborna godina i to svi mogu shvatiti, razumjeti, ali zanima me zašto je zaduženje Grada Ivanić-Grada baš u toj predizbornoj godini doslovno skoro udvostručeno i dug je narastao skoro na osam milijuna eura jer znam da se neki od tog dijela duga da se odnose na sufinanciranje i na financiranje EU projekata. Ali ovaj iznos, ako gledate taj iznos duga po građane, znači ispada da danas na evo današnji dan 30. 6. 2026. svaki građanin Ivanić-Grada sudjeluje u dugu sa 8.258 eura i po tome smo prvi po visini duga u odnosu na broj stanovnika po glavi stanovnika. Druga stvar što sam htio da se da se pojasni; ako u proračunu Grada Ivanić-Grada ima, piše da postoje nenaplaćena potraživanja za prihode poslovanja, znači nenaplaćena potraživanja od 3 milijuna 820 tisuća eura, pa me zanima kako to da potraživanja nisu naplaćena. A s druge strane imamo ispravak potraživanja. Ispravak vrijednosti od 2 milijuna eura, znači da je nekom oprošten taj dug. Mene zanima o čemu se tu radi? I sad, kod tog proračuna još jedna opservacija; ako su prihodi poslovanja planirani u iznosu od 22,5 milijuna eura, a ostvareno je 75,38 posto, pa da se gradonačelnik ili zamjenik osvrne na to, na taj iznos ostvarenja. I zadnji dio, što nije dovoljno pojašnjeno, ti neki izgubljeni sudski sporovi. Kao gradski vijećnik i osoba koja je stvarno gledala dobrobit građana grada Ivanić-Grada, piše da je Ivanić-Grad imao izgubljen sudski spor s tvrtkom Radnik iz Križevaca. Zanima me koliki je taj iznos u tom sporu i je li se to moglo dogovoriti lobiranjem ili, kako su nam predsjednik i direktor te firme članovi iste političke opcije kao gradonačelnik, da li se to moglo džentlmenski možda dogovoriti na neki drugačiji način da se ne ide na sud. I zadnja stvar što sam htio reći kod proračuna; jedna stvar koja jako bode u oči, to je povlačenje EU projekata, znači samo 39 posto realizacije. Imamo i neke neostvarene kapitalne investicije i završavam s ovim dijelom pitanja, dajem vama svima na razmišljanje i građanima koji nas slušaju i vama kolegama vijećnicima i svima nazočnima. Uvijek uspoređujemo Grad Ivanić-Grad s ostalim gradovima, mi nismo sami ovdje na svijetu, mi smo u županiji koja broji 9 gradova, 25 općina i ako gledamo izvršenje proračuna ostalih gradova koje je svima dostupno naravno u sredstvima komunikacije, recimo gradovi koji su vodeći u razvoju, oni smanjuju ili potpuno ukidaju brojne lokalne namete na način da povećavaju broj zaposlenih i tako kompenziraju smanjenje nameta punjenjem proračuna prirodnim putem. Znači, to su i Zaprešić i Velika Gorica i Samobor i Sveta Nedelja. Hvala lijepo.
[bookmark: _Hlk203740511]Gradonačelnik - Evo, zahvaljujem se kolegi Golubiću na svojoj opservaciji. Evo sad, koliko sam pratio zadnje, sve ste nabrojili, samo Dugo Selo niste. Ne znam je li vam to slučajno sad ispalo, a možda zato kad su oni digli komunalna davanja na 500 posto više od svih nas i što ne znaju kud bi sa sobom od duga. Znači, što se tiče 70- postotnog izvršenja proračuna, ono je uvijek matematički na neki način određeno, a kod nas je ono određeno prvenstveno izgradnjom dječjeg vrtića koji je bio planiran, a nije bio realiziran, ali mora biti cjelokupni iznos uvijek unutra, a to je najveća investicija u Gradu u zadnjih ne znam, nešto preko nešto vremena. Uzmimo kanalizaciju, vodovod i odvodnju, i one iznose negdje preko 8 milijuna eura. S obzirom da mora biti u proračunu, a nije izvršeno, predstavlja taj neki razmak koji se ovdje vidi kao nerealizirana sredstva koja su zapravo u realizaciji, a na isti način je to slučaj i kad govorimo o izvršenju proračuna po povlačenju sredstava iz Europske unije, s obzirom da je i tu vrtić značajan faktor u odnosu na ono planirano i što će se do kraja godine korigirati jer će vrtić biti završen i tada ćemo imati potpunu sliku. Što se tiče ovoga što ste rekli zaduženja, to je definitivno tako; mi jesmo znači podigli te kredite kojima smo u principu financirali prvenstveno komunalnu infrastrukturu i završavali one dijelove gdje je prošlo vodovod i odvodnja, prvenstveno ceste, prometnice, nogostupe.. Naselje Lonja kompletno, Jalševec, Opatinec, Tarno i neke druge investicije koje su značajno financijski na neki način opteretile gradski proračun. Znači, ne radi se o investicijama u trošak. To nisu investicije u trošak, nego prvenstveno u izgradnju infrastrukture i u industrijsku zonu UPU-6, u UPU-3 također. Znači da smo na neki način htjeli, kad već ide kanalizacija, kad se uređuje nešto, da se završi do kraja i da je tada toj priči kraj. I tu smo izvršili to zaduženje. Ono što je za Grad, naravno, puno važnije, to je sama fiskalna situacija vezano uz stanje proračuna, vraćanja i mogućnosti vraćanja duga što je neupitno, gdje, evo, mi i na današnji dan smo u plusu nekih 2 milijuna i 700 tisuća eura mislim u cash flow, u pozitivi i nemamo nikakvog problema sa servisiranjem naših obaveza i u funkcioniranju samoga Grada. Ponekad evo i ja držim da su te naše investicije u tom jednom dijelu i proizvod novog troška. Prvenstveno tu govorim u vrtiću jer ako povećavate kapacitet vrtića za stotinu djece, onda znate i sami da vam tu treba novih dvadeset, trideset zaposlenika za koje ćete trebati osigurati plaće u samome proračunu. Ali kažem, bit će to i tema s obzirom da ćemo vjerojatno ići u periodu koje je ispred nas za sljedeću vrtićku godinu na povećanje cijene smještaja u vrtiću, ali ono što ja držim i što je naša politika, iza toga čisto i čvrsto stojim, da ako ne možete izdvojiti 20 eura mjesečno ili 25 eura mjesečno za vaše dijete koje boravi u vrtiću, a Grad vam je osigurao da svi roditelji koji rade obadvoje roditelja, mogu svoju djecu smjestiti. Da za svu djecu ima mjesta u gradskom vrtiću, što u svim ovim sredinama koje ste ovdje nabrojali nije slučaj jer niti jedan od tih gradova ne može smjestiti svu svoju djecu u vrtić za razliku od Ivanić-Grada koji to može, koji upisuje svu djecu, onda je to investicija koja je za mene opravdana jer osigurava jednu razinu i jednu visinu komocije koju drugi gradovi nemaju. Znači ono što je istina, a to je da je došlo do zaduženja. Radilo se o velikim investicijama, ona nisu potrošena na plaće ili na nekakve druge iznose, nego doslovce na izgradnju potrebne infrastrukture samoga grada i osiguravaju standard našim građanima koji drugi gradovi niti približno nemaju, a ono što je za nas najvažnije je da je Ivanić-Grad potpuno financijski stabilan, bez problema znači financira kompletno sav pogon našeg Grada koji je u funkciji i osigurava visok standard života za sve naše građane. I čisto za informaciju, negdje oko 2,5 milijuna eura, sad pogledati tu mogu u mobitelu, smo u plusu s današnjim danom i financiramo bez problema kompletno sve ono što Grad treba financirati, a da se sredstva ulažu i da će se ulagati u razvoj grada, ulagalo se do sada, a ulagat će se i u vremenu koje je ispred nas.
Gradsko vijeće jednoglasno je sa 13 glasova za prihvatilo prijedlog predsjednika Gradskog vijeća da se održi objedinjena rasprava za podtočke predmetne točke.
a)
Prije pristupanja glasovanju utvrđeno je kako je sjednici Gradskog vijeća prisutno 13 vijećnika.
Provedenim glasovanjem konstatirano je kako je sa 8 glasova za, 4 glasa protiv i 1 glas suzdržan usvojen

GODIŠNJI IZVJEŠTAJ
O IZVRŠENJU PRORAČUNA GRADA IVANIĆ-GRADA ZA 2025. GODINU

Izvještaj prileži zapisniku i čini njegov sastavni dio.
Napomena: Izvještaj je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

b)
Prije pristupanja glasovanju utvrđeno je kako je sjednici Gradskog vijeća prisutno 13 vijećnika.
Provedenim glasovanjem konstatirano je kako je sa 10 glasova za i 3 glasa suzdržan usvojen

IZVJEŠTAJ
o izvršenju Programa socijalnih potreba Grada Ivanić-Grada za 2025. godinu

Izvještaj prileži zapisniku i čini njegov sastavni dio.
Napomena: Izvještaj je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

c)
Prije pristupanja glasovanju utvrđeno je kako je sjednici Gradskog vijeća prisutno 13 vijećnika.
Provedenim glasovanjem konstatirano je kako je sa 10 glasova za i 3 glasa suzdržan usvojen

IZVJEŠTAJ
o realizaciji financiranja javnih potreba u kulturi na području Grada
Ivanić-Grada za 2025. godinu

Izvještaj prileži zapisniku i čini njegov sastavni dio.
Napomena: Izvještaj je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

d)
Prije pristupanja glasovanju utvrđeno je kako je sjednici Gradskog vijeća prisutno 13 vijećnika.
Provedenim glasovanjem konstatirano je kako je sa 8 glasova za i 5 glasova suzdržan usvojen

IZVJEŠTAJ
o izvršenju Programa javnih potreba u tehničkoj kulturi Grada Ivanić-Grada
za 2025. godinu

Izvještaj prileži zapisniku i čini njegov sastavni dio.
Napomena: Izvještaj je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

e)
Prije pristupanja glasovanju utvrđeno je kako je sjednici Gradskog vijeća prisutno 13 vijećnika.
Provedenim glasovanjem konstatirano je kako je sa 10 glasova za i 3 glasa suzdržan usvojen

IZVJEŠTAJ
o izvršenju Programa javnih potreba u provedbi programa i projekata udruga civilnog društva Grada Ivanić-Grada u 2025. godini

Izvještaj prileži zapisniku i čini njegov sastavni dio.
Napomena: Izvještaj je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

f)
Prije pristupanja glasovanju utvrđeno je kako je sjednici Gradskog vijeća prisutno 13 vijećnika.
Provedenim glasovanjem konstatirano je kako je sa 12 glasova za i 1 glas suzdržan usvojen

IZVJEŠTAJ
o izvršenju Programa javnih potreba u području predškolskog odgoja i obrazovanja te skrbi o djeci rane i predškolske dobi Grada Ivanić-Grada
za 2025. godinu

Izvještaj prileži zapisniku i čini njegov sastavni dio.
Napomena: Izvještaj je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

g)
Prije pristupanja glasovanju utvrđeno je kako je sjednici Gradskog vijeća prisutno 13 vijećnika.
Provedenim glasovanjem konstatirano je kako je jednoglasno sa 13 glasova za usvojen

IZVJEŠTAJ
o izvršenju Programa javnih potreba u sportu na području Grada Ivanić-Grada u 2025. godini

Izvještaj prileži zapisniku i čini njegov sastavni dio.
Napomena: Izvještaj je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

h)
Prije pristupanja glasovanju utvrđeno je kako je sjednici Gradskog vijeća prisutno 13 vijećnika.
Provedenim glasovanjem konstatirano je kako je jednoglasno sa 13 glasova za usvojen

IZVJEŠTAJ
o izvršenju Programa javnih potreba u vatrogastvu i civilnoj zaštiti
Grada Ivanić-Grada u 2025. godini

Izvještaj prileži zapisniku i čini njegov sastavni dio.
Napomena: Izvještaj je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

i)
[bookmark: _Hlk233807825]Prije pristupanja glasovanju utvrđeno je kako je sjednici Gradskog vijeća prisutno 13 vijećnika.
Provedenim glasovanjem konstatirano je kako je sa 8 glasova za, 2 glasa protiv i 3 glasa suzdržan usvojeno

IZVJEŠĆE
o izvršenju Programa građenja komunalne infrastrukture na području Grada Ivanić-Grada za 2025. godinu

Izvješće prileži zapisniku i čini njegov sastavni dio.
Napomena: Izvješće je u istovjetnom tekstu usvojeno na sjednici Gradskog vijeća, a vijećnicima je dostavljeno u materijalima za sjednicu Gradskog vijeća.

j)
Prije pristupanja glasovanju utvrđeno je kako je sjednici Gradskog vijeća prisutno 13 vijećnika.
Provedenim glasovanjem konstatirano je kako je sa 8 glasova za, 2 glasa protiv i 3 glasa suzdržan usvojeno

IZVJEŠĆE
o izvršenju Programa održavanja komunalne infrastrukture za 2025. godinu

Izvješće prileži zapisniku i čini njegov sastavni dio.
Napomena: Izvješće je u istovjetnom tekstu usvojeno na sjednici Gradskog vijeća, a vijećnicima je dostavljeno u materijalima za sjednicu Gradskog vijeća.

k)
Prije pristupanja glasovanju utvrđeno je kako je sjednici Gradskog vijeća prisutno 13 vijećnika.
Provedenim glasovanjem konstatirano je kako je sa 8 glasova za i 5 glasova suzdržan usvojen
IZVJEŠTAJ
o izvršenju Programa utroška sredstava šumskog doprinosa za 2025. godinu

Izvještaj prileži zapisniku i čini njegov sastavni dio.
Napomena: Izvještaj je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

2. TOČKA

Gđa Marina Šiprak - Dobar dan. Lijepi pozdrav svima i slušateljima Obiteljskog radija Ivanić. Pred vama je na klupama prijedlog odluke o proširenju djelatnosti Dječjeg vrtića Ivanić Grad. Prijedlog ove odluke sastavljen je na temelju zaključka Upravnog vijeća Dječjeg vrtića Ivanić Grad od 10. lipnja 2026. o prijedlogu proširenja djelatnosti Dječjeg vrtića Ivanić Grad na način da se ovom odlukom radi povećanja smještajnih kapaciteta dječjeg vrtića predlaže proširenje djelatnosti Dječjeg vrtića otvaranjem šest odgojnih skupina za djecu jaslične dobi i četiri odgojne skupine za djecu vrtićke dobi u novoj zgradi dječjeg vrtića koja je trenutno u postupku izgradnje u naselju Poljana u Ivanić-Gradu te otvaranjem jedne dodatne odgojne skupine za djecu jaslične dobi u naselju Graberje Ivanićko u prostoru zgrade podružnice Graberje Ivanićko. Temeljem navedenoga, predlažemo vam usvajanje ove odluke.
Prije pristupanja glasovanju utvrđeno je kako je sjednici Gradskog vijeća prisutno 13 vijećnika.
Provedenim glasovanjem konstatirano je kako je jednoglasno sa 13 glasova za usvojena

ODLUKA
o proširenju djelatnosti Dječjeg vrtića Ivanić Grad

Odluka prileži zapisniku i čini njegov sastavni dio.
Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

3. TOČKA
Gđa Maja Krnjević - Hvala lijepo. Evo, ovo je bila tema i pred skoro godinu dana. Je li tako? Ako se ne varam, prošle godine je bila javna rasprava vezana uz povećanje cijene dječjeg vrtića. Dakle, Grad Ivanić-Grad predlaže povećanje sudjelovanja roditelja u ekonomskoj cijeni dječjeg vrtića sa 100 na 130 eura mjesečno, odnosno 30 posto. Ovakvo povećanje dolazi u razdoblju kada su kućni proračuni građana već godinama pod velikim pritiskom zbog rasta cijena hrane, energenata, komunalnih usluga i ostalih životnih troškova. Da ne kažem da je nama u Ivaniću poskupjela voda, znate i sami za koliko posto. Prema podacima Državnog zavoda za statistiku, kumulativna inflacija u Hrvatskoj u posljednjih nekoliko godina značajno je povećala troškove života, dok su upravo roditelji s malom djecom među skupinama koje najveći dio svojih prihoda izdvajaju za osnovne životne potrebe. Stoga molim da mi se odgovori na sljedeća pitanja. Evo, vidim da je tu i ravnateljica Dječjeg vrtića. Tu nam je i gradonačelnik, pa možemo konkretno dobiti sve odgovore. Na temelju kojih financijskih pokazatelja je predloženo povećanje sudjelovanja roditelja sa 100 na 130 eura mjesečno, jer za drugo dijete, koliko vidim u materijalima 50, a za treće ništa. To je kao velika pomoć roditeljima. Ako vam kažem da zadnji puta kada smo postavili pitanje koliko takve djece ima koji ne plaćaju ništa, ukupno ih je u Dječjem vrtiću Ivanić-Grad bilo 10. Znači, rijetko koji roditelj koji ima troje djece ima sve troje istovremeno u vrtiću, tako da ta mjera ne možemo reći da se odnosi na velik broj djece. Koliko će dodatnih prihoda Grad ostvariti ovim povećanjem na godišnjoj razini? Koliko će biti prosječni dodatni godišnji trošak za obitelj s jednim, odnosno dvoje djece u vrtiću? Da li je Grad prije predlaganja povećanja uspio razmotriti druge mogućnosti financiranja poput povećavanja izdvajanja iz gradskog proračuna ili racionalizacije rashoda kako teret ne bi bio bačen na roditelje. Ponavljam opet, ovo je izuzetno težak ekonomski moment. Dvadeset posto građana grada Ivanića zarađuje više od 1500 eura, samo 20 posto. Računajte da vam je 80 posto građana u situaciji da im je povećanje od 30 posto jako puno. Na kraju krajeva, kako je ovo povećanje usklađeno s javno isticanim ciljevima poticanja demografske obnove, pomoći mladim obiteljima i stvaranjem uvjeta za ostanak mladih ljudi u Ivanić-Gradu. Planira li Grad uvesti dodatne olakšice ili subvencije za roditelje s nižim prihodima i samohrane roditelje? Što nismo vidjeli u ovim materijalima da samohrani roditelj ima nekakvu olakšicu kod plaćanja vrtića. Dakle, u ovom prijedlogu toga nema. I obitelji s više djece. Tu smo sada rekli da rijetko koja obitelj koja ima troje djece ima istovremeno troje djece u vrtiću pa da je treće oslobođeno. Kako ne bi svim ovim mjerama doveli do dodatnog financijskog opterećenja upravo onih kojima je pomoć najpotrebnija. Roditelji očekuju da se u vremenu visokih životnih troškova pronalaze rješenja koja olakšavaju, a ne i dodatno opterećuju odgoj djece. Zbog toga molim jasno obrazloženje zašto se upravo sada predlaže povećanje cijene vrtića za 30 posto te koje će konkretne mjere Grad poduzeti kako bi ublažio njegov učinak na obiteljske proračune. Ako svi govorimo da želimo više djece, da želimo pomoći mladim obiteljima i zaustaviti iseljavanje, kako se povećanje cijene vrtića za čak 30 posto uklapa u tu politiku. Nije li upravo vrtić jedna od usluga koje bi Grad trebao na taj način nastojati učiniti što dostupnijom? Kada se ukidao porez moje pitanje, pardon kada se ukidao prirez moje pitanje je bilo kako će to utjecati na Grad. Tada ste mi rekli, nema nikakvog utjecaja od prireza. Mi nemamo nekakve velike svote koje bi nam mogle predstavljati veliki problem. Dakle, ukinuli smo prirez, niste ga ukinuli vi osobno nego ga je ukinula država, zakoni, vaša vlada. A po meni, to je bio najpošteniji porez. I povećali smo, nakon toga jer je svaka lokalna samouprava mogla povećati porez do određenog maksimuma, mi smo poreze povećali. Znači, već smo napravili jedan atak. Nemojte i apeliram i na vas vijećnike. Dobro razmislite, nekome tko zarađuje 2000, 2500, 3000 ili 4000 eura nije problem platiti ni 200 eura vrtić, ali 80 posto ljudi čija djeca idu u vrtić žive s obiteljskim proračunom od 2000-2100 eura, neki 1500 eura dvoje zaposlenih na minimalcu. Ja vas pitam kako mislite da tim ljudima 30 eura nije puno. Nije puno možda meni ili vama, ali njima sigurno je i vodite računa o tome. Djeca su prioritet i apsolutno se ne mogu složiti s nikakvim, apsolutno nikakvim povećanjem cijene dječjeg vrtića. Nađimo sredstva negdje drugdje. Hvala.
G. Krešimir Golubić - Zahvaljujem još jednom na danoj riječi. Što se tiče ove teme, je povećanje svi znamo da inflacija i troškovi rastu itd., ali ova je tema mislim nedovoljno obrazložena, kao što je gospođa Krnjević rekla. Ako se usporedimo, gradonačelnik kaže da je Dugo Selo, ako se usporedimo sa prvom susjednom općinom Kloštar Ivanić, tamo je vrtić 90 eura, a odgajateljice imaju veću plaću nego u gradskom vrtiću Ivanić- Grada. I sad zanima me znači, to povećanje jasno i glasno obrazloženo na što ide, na koji trošak? Da li u plaće ili u materijalna sredstva, da li u hladni pogon? Evo, drago mi je da je gospođa ravnateljica ovdje, možda da se osvrne na to pitanje. Hvala lijepo.
G. Mladen Prelec - Hvala lijepo. Dakle, prije dvije godine vrtiće smo poskupili 40 posto, sa 70 eura na 100 eura. Obrazloženje je bilo veći broj odgojnih grupa, u redu. Sada tražimo poskupljenje za još 30 posto, pa ako zbrojimo te dvije godine, sa 70 na 130 eura, u dvije godine poskupili smo vrtiće 90 posto. Tu smo rekorderi bez premca. Onda se volimo uspoređivati sa drugim gradovima i općinama, ali uporno svi nabrajamo one koji nam pašu. Ja sam izvukao broj upisane djece u sve vrtiće Zagrebačke županije i cijenu vrtića, pa imate cijene: Samobor 378 djece 110 eura učestvuju roditelji, Sveta Nedelja 98 upisane djece 77 eura plaćaju roditelji, Zaprešić 80 eura plaćaju roditelji 503 upisane djece, Velika Gorica 202 djece 80 eura, Vrbovec 473 djece 94 eura, Dugo Selo 300 djece 220 eura, Zelina 130 djece 130 eura i Jaska 650 djece besplatno. Ne kažem da mora biti besplatno, ali teško da i može biti da se razumijemo, ako hoćemo imati vrtiće koji će obavljati svoju pedagošku funkciju, da se odmah tu raščisti. Međutim, gdje je problem? Imamo novo otvoren vrtić u Graberju koji po meni, a vjerojatno da ga bilo tko iz zdravstva posjeti, ne može funkcionirati jer u vrtiću trenutno imate plijesan i vlagu koja jednostavno može, ne gledajte me tako istina je, nažalost, u novom dijelu što može uzrokovati bolest djece. To treba hitno provjeriti. Ako treba zatvoriti i sa izvođačem koji vjerojatno mora dati garanciju ako je sve rađeno kako treba, to treba ispraviti. Onda imate situaciju da imate djecu koja su alergična na neke stvari, a onda roditelji moraju nositi hranu za tu djecu, a plaćaju punu cijenu vrtića. Nitko nije umanjio za njih, nebitno da li će biti 10 eura manje, ali ako roditelj mora donijeti hranu za to dijete, onda je red da plaća nešto manje. Ne znam koliko. Istina, iz prve ruke istina, upozoreni roditelji da moraju nositi hranu za dijete. Da, onda u obrazloženju tamo piše da, nisam točno datum registrirao, tri posto idu prava, odnosno plaće zaposlenicima gore, ali ovo je poskupljenje od 30 posto. Da li onda u tom poskupljenju sudjeluju samo roditelji ili će Grad također nešto više dati? I onda imate nekakav nesrazmjer u cijeloj priči, a to je, na to sam upozoravao i kod zadnjeg poskupljenja što nema logike, znači preko ljeta kada dijete ne ide u vrtić, plaća se paušal 20 eura i to je u redu, s tim se slažem. Međutim, nema logike kada je dijete, a najavljeno je, bolesno 30 dana i duže, onda se plaća 65 eura. Zašto nema logike? Zato što to dijete cijeli mjesec nije išlo pa bi bilo puno logičnije da i tada plati samo paušal 20 eura, dovoljno je. Da, možemo raspravljati o tome. Ne moramo se složiti, možemo se složiti. Hajdemo to uzeti kao prijedlog jer to dijete ne stvara trošak u tom vrtiću. U sedmom i osmom mjesecu ako ne ide tada u vrtić, plaća paušal roditelj 20 eura. Isto tako ne stvara apsolutno nikakav trošak ni u periodu kada je bolesno, ako je najavio da ga neće biti cijeli mjesec. A da ne kažemo da osim toga što to poskupljenje ide, što je najavljeno da za tri posto raste plaća, u međuvremenu su djelatnici izgubili neka materijalna prava tipa toplog obroka. Znači, već smo smanjili materijalna prava, a onda ćemo još poskupiti vrtić. Mislim, dragi vijećnici, razmislite da li možete podržati ovih 30 posto poskupljenja. Hvala.
Gradonačelnik - Evo, zahvaljujem se svim cijenjenim vijećnicima koji su diskutirali na ovu temu. Naravno, ona je uvijek pogodna i za određenu dozu politizacije ili nečega u kontekstu toga i manje više na svako ovo vaše pitanje ili vašu tvrdnju ili tendenciju postoji vrlo jasan odgovor. Ova opcija koju smo predložili osigurava nekakvo povećanje od 200 tisuća eura godišnje u prihodu koji je izvan proračuna Grada Ivanić-Grada. I kada govorimo o tom povećanju roditelja, uplata roditelja unazad dvije, tri, četiri, pet godina o kojem govorite, onda bi bilo isto dobro da pogledate količinu novaca koja se u proračunu povećala, koliko je Grad izdvojio za funkcioniranje vrtića prije 5 godina, prije 4, 3, 2. Koliko mi to kao građani iz proračuna smo davali za funkcioniranje vrtića prije šest godina, a koliko dajemo danas u ovom proračunu pa ćete doći do malo zanimljivih brojki znači, u odnosu na ono što smo mi izdvajali za funkcioniranje prije i danas. Povećanje izdvajanja iz proračuna je znatno veće od ovoga povećanja u cijeni koštanja koju sada predlažemo da podnesu roditelji. Opet, pomno sam pratio nabrajanje koliko koji grad upisuje. I to nam govori sve. Znači jedan grad, ne znam, tu ste napomenuli tipa Samobor, ima 300 i nešto mjesta. Koliko ste rekli da ima? To je grad koji ima tri puta više stanovnika od Ivanić-Grada, ima 40.000 ljudi, on upisuje 300 djece. Pa mi nemamo problem, mi ćemo zatvoriti, zatvorit ćemo znači, 200 mjesta za upis djece u vrtić. Znači, nećemo upisati 580, upisat ćemo 300. Znači, onih 300 koji nisu upisani, brate mili, snađite se roditelji kako god znate. To je priča drugih, plaćajte privatne vrtiće. Koliko ćete tamo platiti? Imamo rješenje, smanjit ćemo kvotu upisa u dječji vrtić, nećemo upisati 584, daleko najviše ovdje u Zagrebačkoj županiji po glavi stanovnika, neusporedivo sa svima. Upisat ćemo ih 250 ili možda 170, ako gledamo broj stanovnika i djece u odnosu na Samobor, Zaprešić, Veliku Goricu, koje ste sad tu nabrojili. Znači, vrtić je trošak. Velik je trošak. Plaće djelatnika u vrtiću su porasle za 30 posto i više u samo zadnjih dvije godine. Ako gledamo 5, 6 godina, možda i 50, 60 posto. Znači, mi smo u standardu plaća na onome što je preporučila država i nismo im oduzeli topli obrok. Mi smo im taj topli obrok dali kad ga nisu imali pravo, nego je to bila politika Grada pošto su imali manje plaće da im se nešto da. Ova priča o plaćama u Kloštru, nemojte to tu niti spominjati. Znam zašto to velim, a štitim kolege iz Kloštra. Oni nemaju plaću veću nego što je plaća u Ivanić-Gradu, sigurno ne; ono što imaju, imaju nešto drugo. Odgovorno tvrdim da je ovo u odnosu na ono što Grad daje iz proračuna i koliko više Grad ulaže u vrtić unazad dvije, tri ili pet godina u proporcijama veliko i još uvijek Grad daje daleko više od bilo kojeg grada za funkcioniranje dječjeg vrtića. Ja bih bio najsretniji da mi možemo ukinuti to, ali u krajnjoj liniji i možemo. Vrtić može biti besplatan. Nema problema. Smanjit ćemo sport za 500 tisuća eura i imamo vrtiće besplatne. Smanjit ćemo vatrogascima za 700 tisuća eura. Idemo u vrtić. Zašto mi moramo imati JVP? Evo idemo. Zašto bi mi morali sad financirati ženski rukometni klub u prvoj ligi s dodatnih 100 tisuća eura ili nogometni klub. Ili zbog čega bi mi trebali podržavati sport na način na koji ga podržavamo, a to je politika Grada. Ne moramo. Znači, mi sve možemo. I tu ste vi u pravu. Znači, mi nudimo rješenje gdje smatramo da uz ovo povećanje vrtić može normalno funkcionirati. Izdaci Grada su ogromni i puno veći nego što su bili prije pet, četiri, tri godine u funkcioniranje vrtića. Pogledajte proračun koliko se je ulagalo prije. Izgrađeni su novi objekti. Ne znam, to mi je sad prvi glas za ovo. Kad ste rekli za Graberje da nešto ne štima, to ću provjeriti. Prvi glas. Ne želim sad ništa reći, ali nije sigurno, ne može biti tako. Znači, to je novi objekt i tamo još slijedi izgradnja, odnosno spoj starog i novog vrtića i neki radovi koji će se sada odvijati bit će spojeni na te dvije zgrade. Znači, ovo je objektivno ono što omogućuje normalno funkcioniranje vrtića uz značajno povećanje plaća zaposlenika, uz novo zapošljavanje. Jasno je da zapošljavamo nove ljude jer proširujemo kapacitete i 10-ak ili koliko novih odgajatelja, plus ostalo sve što ide uz to, i ovo je optimalna cijena za nas koja omogućava u našem gradu mjesto u dječjem vrtiću za svako dijete ako obadva roditelja rade što drugi gradovi ne osiguravaju. Ivanić to osigurava. Ja se slažem s vama da je nekome to više, nekome manje, ima raznoraznih situacija. Ima tu razrađeno i mislim da samohrani roditelji imaju neki popust, da ste to naveli. Sad nemam pojma da li imaju ili nemaju besplatno, kolegica kaže da je besplatno za samohrane. Ok, evo kolegica ravnateljica vam veli da je besplatno. Ne ulazim sad što se tu još nabraja, da li je ili nije. Naravno da postoje određene socijalne kategorije koje imaju posebne uvjete gdje su roditelji u nekakvom socijalnom statusu. Naravno da je to razrađeno. Naravno da za takve ljude postoji drugačiji pristup. Ali ovo je nešto objektivno što osigurava opstojnost dječjeg vrtića, a da ne zadiremo u prava ostalih proračunskih korisnika. Ja sam za to. Evo, imat ćemo priliku, proračun za iduću godinu. Kolegice predložite da se uzme 250.000 nekome od korisnika kojem hoćete da se preda u dječji vrtić. Postoji sigurno i takva mogućnost i ja vam to predlažem i svakom drugom. Znači, možemo i tako razgovarati. A što se tiče poreza i porezne politike, vi ste potpuno u pravu. Vlada je donijela odluke koje su smanjile proračun Grada Ivanić-Grad drastično. Vlada je donijela i odluke o neoporezivanju mladih obitelji. Znači, ne znam, da se vraća sve 100%. To vraća Grad. Nije to prihod države. Znači, država je uzela gradski prihod koji mi vraćamo našim građanima, ne znam 100 posto oslobođenja do 25. godine života, do 30. 50 posto. To je prihod gradskog proračuna kojega više nema i on nije mali. On je nama duplo veći nego što je bio; on je sad preko 3,5 milijuna eura koje mi vraćamo našim ljudima, našim građanima odlukom Vlade, ali ne iz gradskog proračuna i iz državnog proračuna, vraćamo iz gradskog. Znači, ja ne kažem da ovo nije povećanje. Očekujemo oko 200 tisuća eura prihoda. Ima novog zapošljavanja i da, najveći dio toga ide na plaće novih zaposlenika, novih djelatnika i novih ljudi koji će sad tu povećanu količinu djece, naravno, morati opsluživati. Jedan dio ćemo imati i uštede jer ćemo neke objekte gdje smo bili u privatnom najmu zatvoriti, neće biti više najamnina. To će se izbalansirati. I još jedanput stojim iza toga, osiguravamo funkcioniranje, normalno funkcioniranje vrtića sa adekvatnom uslugom za našu djecu, za sve zaposlene roditelje, mjesto u vrtiću. A politika može biti drugačija, može biti za nula eura; možemo uzimati sportu, kulturi, nemam pojma već što god mislite da treba uzeti, možemo i idemo to pomiriti. Za sve postoji mogućnost da se to riješi i na nekakav drugi način s tim da sam uvijek otvoren za to da, ukoliko će nam omogućavati to pozicija proračuna, da mi uvijek možemo donositi kasnije odluku o smanjivanju. Već smo mi smanjivali vrtiće i cijene vrtića, i na niže i na više. Mi smo postigli jedan visoki standard broja upisane djece u vrtiću po broju stanovnika, a vrtić u cjelini, pogledajte si proračune ako hoćete općina, pa i gradova; znači, općine koje sad grade vrtiće, vrtić im je 40, pa i 50 posto troškova općine, cijelog proračuna neke općine ide na dječji vrtić. Nismo dirali drugo dijete, nismo dirali treće. Ovo smo povećali koliko smatramo da je objektivno i to je naš prijedlog. Prihvaćam i vaše kritike. One su u jednom dijelu korektne, u jednom dijelu nisu, ali takva je politička borba i stojim, znači i dalje kod toga da je ovo momentalno situacija za nas objektivno jedna pozicija koja osigurava normalno financiranje vrtića s povećanjem upisane djece, s novim objektima i novim uslugama koje taj vrtić pruža. I da za one koji su u socijalnim statusima i oni koje ste vi tu nabrojali, koliko vidimo, imaju pravo i na drugačiju cijenu. Ovo je onako kako stvari stoje s tim da Grad izdvaja, a i pogledajte u proračunu koliko smo izdvajali za vrtić prije šest godina ili pet godina, a koliko iz proračuna izdvajamo danas.
Gđa Maja Krnjević - Dakle, moram reagirati. Naime, naš planirani proračun za ovu godinu je oko 23 milijuna, ako sam u pravu; realizacija neka bude 16, neka bude 20, neka bude 15 milijuna, nebitno. Govorimo o cifri od dvjesto i nekoliko tisuća eura. Ja razumijem vaš aspekt, ali isto tako razumijem proračun i stavke gdje bi se stvarno za sljedeću godinu neke stvari mogle rezati. Ne mora to biti sport, ne mora to biti ni socijala i neće biti, ali postoje stavke gdje se zaista tih 200 tisuća može namaknuti. S druge strane, nemojte mi sad zamjeriti, ali gradonačelniče i dogradonačelniče sjetite se samo kad su vam djeca bila mala kako ste živjeli, da vam je netko digao vrtić 30 posto. Eto, tako vam danas živi 80 posto ljudi u gradu Ivaniću. Dakle, to nisu podaci izvučeni iz zraka. To su podaci statistički koji nam to govore. Dvadeset posto ljudi može platiti i tisuću eura, ali ovih 80 posto njima vam je i 30 eura puno. Dakle, ja kao vijećnik imam dužnost i obavezu, zato sam birana, da to stanje naših građana ovdje iznesem i branim njihov budžet, jer netko tko ima ukupno prihod u četveročlanoj obitelji 2200 eura, njemu je 30 eura puno.
Prije pristupanja glasovanju utvrđeno je kako je sjednici Gradskog vijeća prisutno 13 vijećnika.
Provedenim glasovanjem konstatirano je kako je sa 8 glasova za i 5 glasova protiv usvojena

ODLUKA
o sudjelovanju roditelja u cijeni redovitog programa 
Dječjeg vrtića Ivanić Grad

Odluka prileži zapisniku i čini njegov sastavni dio.
Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

4. TOČKA
Prije pristupanja glasovanju utvrđeno je kako je sjednici Gradskog vijeća prisutno 13 vijećnika.
Provedenim glasovanjem konstatirano je kako je jednoglasno sa 13 glasova za usvojena

ODLUKA
o davanju suglasnosti na darovanje nekretnina Gradu Ivanić-Gradu

Odluka prileži zapisniku i čini njegov sastavni dio.
Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

5. TOČKA

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.
Provedenim glasovanjem konstatirano je kako je jednoglasno sa 13 glasova za usvojena

ODLUKA
o raspisivanju javnog natječaja za prodaju nekretnine označene kao
k.č.br. 900/1, k.o. Ivanić-Grad u vlasništvu Grada Ivanić-Grada

Odluka prileži zapisniku i čini njegov sastavni dio.
Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

6. TOČKA

Gradonačelnik - Zahvaljujem na danoj riječi. Mislio sam da neće biti potrebe za tim. To je ono nešto što definitivno je prilika da se pohvalimo u krajnjoj liniji sa našim angažmanom i sa našim trudom i radom cijeloga Grada, kompletne gradske uprave i IGRE, da smo na neki način se uspjeli izboriti za taj status koji prije, ja bih rekao neopravdano i neobjektivno, nismo imali. Vi znate da mi nismo ušli u aglomeraciju Grada Zagreba, što je isto bilo neshvatljivo tada. To se određivalo u vrijeme bivšeg gradonačelnika Bandića da smo izbačeni iz toga, da nakon toga je osnovana nova aglomeracija Velike Gorice, da smo se tu borili rukama i nogama i opet smo bili izbačeni i iz te aglomeracije i da smo onda krenuli tijekom te smatram nepravde, smo krenuli u neku organizaciju da ukažemo na te probleme i nakon niza tih nekih naših aktivnosti koje smo proveli kao Grad, kao gradska uprava smo obaviješteni od strane gradonačelnika Velike Gorice da je na kraju Grad Ivanić-Grad uspio ući u aglomeraciju Velike Gorice. Ono što je prednost, odnosno ono radi čega smo se borili zato što je to jedan od glavnih mehanizama podjele novaca europskih fondova i u budućnosti, odnosno i u današnjem budžetu koji iznosi za tu aglomeraciju momentalno mislim 33 milijuna eura. Ali ona se preslikava i na razdoblje u budućnosti, pa tko god će biti u prilici da ovdje bude moći će koristiti ta sredstva. Prednost korištenja tih sredstava je da vi sami sebi određujete gdje ćete i kako ćete te novce potrošiti. Nema onih priča da morate potrošiti brdo novaca na pripremu dokumentacije, ishođenje građevinskih dozvola i onda ovisite o tome da li ćete proći na nekom natječaju, da li ste 8., 7. ili 6. skupina razvijenosti ili je najbrži prst ili kako već tko zamisli da je i onda podijeli novce na neki način. Ovo su naprosto novci koji vam se dodijele odmah na početku cijele priče, znate koliko novaca ima i trošite ih na one projekte koji su vama najvažniji. To je velika prednost i ne moram ni reći da je to opći interes Grada i građana i u zadnjih, ako gledamo ovaj zadnji mandat, mislim da je to najveća stvar za koju smo se uspjeli izboriti. Držim da je to velika nekakva naša pobjeda i još sam jedanput zahvalan svim zaposlenicima Grada koji su na tome radili i naše agencije i svega onoga što se dešavalo da smo uspjeli doći u poziciju da budemo član ITU-a Velike Gorice i predlažem svima da to, naravno, prihvatite jer je u interesu građana. Evo još ne znamo točno o kojem se radi financijskom okviru, ali to je sad stvar pregovora. Računam negdje između 2,5 do 4 milijuna eura da bi mogao Grad Ivanić-Grad povući iz ITU-a u sljedećem razdoblju, a kad dođe nova omotnica, gdje će navodno biti i puno više novaca, sama činjenica da nismo unutra bila bi za nas zapravo nazadovanje u odnosu na sve ove sredine koje su unutra. Smatram to velikom našom pobjedom i evo, molim vijećnike da podrže ovu odluku da uđemo u ITU Velike Gorice.
G. Krešimir Golubić - Evo, zahvaljujem na danoj riječi. Imam samo jedno pitanje, odnosno molbu za pojašnjenje gradskim vijećnicima i za kratku informaciju građanima koji nas slušaju. Znači, ovaj ITU mehanizam inače se financira iz Europskog fonda za regionalni razvoj u sklopu integriranog teritorijalnog programa. Znači, ako znate, taj ITU mehanizam je počeo prije više od desetljeća. To je onaj prvi dobar primjer pet slavonskih županija koje su to jako uspješno napravile i iskreno mogu reći da sam bio skeptičan da se Ivanić-Grad neće uspjeti ukrcati na taj vlak. Pretpostavljam da je to skoro zadnji vlak, ako ne i kasnije. Ali što je sad ovdje jako bitno? Bitno je što se s tim sredstvima može financirati. Ako pogledamo gradove koji su već bili u ITU mehanizmu prije, znači oni financiraju nekoliko stvari: revitalizacije industrijskih javnih objekata, onda uređenje dvoraca, muzeja, povijesnih perivoja i onda ono što me jako zanima,  prilika je da se iz ovog ITU mehanizma financira i javni prijevoz. Ivanić-Grad je skoro jedini grad koji nema javnog prijevoza i ako je ovo mogućnost mene zanima da li Grad ima neku spremnu projektnu dokumentaciju ili barem neku viziju što će financirati s ovim sredstvima. Nakon toga se financira modernizacija i obnova sustava daljinskog grijanja i opremanje tehnoloških parkova. Sad mene zanima koliko će Ivanić-Grad biti u tome autonoman? Da li će se odluke donositi u Velikoj Gorici? I gdje je ta vizija, barem okvirna vizija što će se s tim sredstvima učiniti? Hvala lijepo.
Gradonačelnik - S obzirom da se radi o novom ITU-u koji je tek u formiranju, još nije ni strategija samofinanciranja ITU-a završena, tek je bio prvi sastanak. Znači, kad bude i nakon što bude napravljena strategija u kojoj će biti sve namjene za koje se može trošiti, onda ćemo dati odgovor na ovo pitanje, a sada ga momentalno zapravo i nemamo. Ono što je na neki način bitno reći to je da iz ITU mehanizma gradovi nisu unazad pet, deset godina trošili sredstva jer to naprosto nije tako. ITU mehanizam je novi mehanizam koji opstoji tek možda dvije, tri godine. Neki gradovi su završili znači, svoje strategije i svoje planove po kojima rade, odnosno neke regije. Znači, svako županijsko središte predstavlja jedan ITU mehanizam, plus znači gradovi koji ulaze u njega, plus Grad Zagreb kao zasebni mehanizam u kojem je bila Zagrebačka županija. Mi, naravno, u tome nismo do sada bili, ali sredstva iz tog mehanizma su sada prvi put dostupna i sad se po prvi put troše, a ITU Velika Gorica je zapravo osnovan tek prije dva do tri mjeseca unazad i još nije niti formirana niti strategija i ne zna se još strateški koje će domene toga biti korištene, ali najčešće su to područja turizma, kulture, gospodarstva, ovisno o tome kakve tko ima ambicije. Grad Ivanić-Grad ima momentalno jedno šest projekata s važećim građevinskim dozvolama i sa svom dokumentacijom koje ćemo nastojati financirati iz toga, s obzirom da za neke druge stvari naprosto ti projekti naši nisu bili prihvatljivi na drugim natječajima uključujući, mogu navesti od gradskog groblja koji je veliki projekt pa nadalje, koji se nemaju iz čega financirati pa do evo, prošli put ste spominjali biciklističku stazu kroz Sloveniju i Hrvatsku Green Way, koja je evo zapela tamo gdje je. Grad Ivanić-Grad ima spreman svoj projekt koji se nadovezuje na tu biciklističku stazu, pa i on nam stoji kao mogućnost prijave na sam ITU mehanizam. Vidjet ćemo nakon što budu strateški dokumenti samog ITU-a završeni, kada ćemo vidjeti što se može uopće financirati pa ćemo vas onda izvijestiti, a na formiranje znači toga utječu sve članice ITU-a, znači sve članice utječu kod formiranja i izrade dokumentacije, ali kažem u ovom momentu ne možemo znati. Tek je mislim druga sjednica, uopće konstituirajuća toga ITU-a bila formirana. Još nema strateških dokumenata koji to određuju.
Prije pristupanja glasovanju utvrđeno je kako je sjednici Gradskog vijeća prisutno 12 vijećnika.
Provedenim glasovanjem konstatirano je kako je jednoglasno sa 12 glasova za usvojena

ODLUKA
o davanju suglasnosti za ulazak u sastav Većeg urbanog područja
Velika Gorica

Odluka prileži zapisniku i čini njegov sastavni dio.
Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

7. TOČKA
Prije pristupanja glasovanju utvrđeno je kako je sjednici Gradskog vijeća prisutno 12 vijećnika.
Provedenim glasovanjem konstatirano je kako je jednoglasno sa 12 glasova za usvojena
ODLUKA O IZMJENI
Odluke o izmjeni Odluke o osnivanju Poduzetničkih zona na području
Grada Ivanić-Grada

Odluka prileži zapisniku i čini njegov sastavni dio.
Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

8. TOČKA – RAZNO
Vijećnik Krešimir Golubić ističe prijedloge grupe građana koje je predsjedniku Gradskog vijeća uputila gospođa Biserka Meštrović, a tiču se osiguravanja javnosti i ažurnosti rada Gradskog vijeća. Predložio je da se snimke sjednica Gradskog vijeća objavljuju na Internetu kako bi bile dostupne građanima, zatim da se zapisnici o radu sjednica Gradskog vijeća ažurno objavljuju na mrežnim stranicama Grada te da na mrežnim stranicama Grada budu objavljeni i građanima dostupni kontakt podaci gradskih vijećnika. 

Predsjednik Gradskog vijeća odgovorio je kako su na mrežnim stranicama Grada objavljeni i dostupni zapisnici o radu sjednica Gradskog vijeća kao i kontakt podaci gradskih vijećnika, a što se tiče snimki sjednica Gradskog vijeća, one služe isključivo tome da bi se sastavili zapisnici o radu sjednica Gradskog vijeća. 

Vijećnica Maja Krnjević ističe kako se i sama zalaže za video prijenos sjednica Gradskog vijeća. Upozorila je na problem parkiranja automobila na zelenim površinama kod Doma zdravlja te je predložila da se postave stupići ako nema drugog načina da se spriječi parkiranje automobila na zelenim površinama. 

Pod točkom razno drugih pitanja ni prijedloga nije bilo. 


Sjednica Gradskog vijeća Grada Ivanić-Grada dovršena je u 18:29 sati.


ZAPISNIK IZRADILA:                                            PREDSJEDNIK GRADSKOG VIJEĆA:
Marina Šiprak                                                        Željko Pongrac, pravnik kriminalist 

